Viešoji įstaiga Vilniaus miesto muziejus

Visur aplink mus gyvuoja žmonių pasakojimai ir istorijos. Pasakojimai, kurie įvykiams ir vietoms suteikia žmogišką kontekstą, vardą ir veidą. Močiutė ar kaimynas, o gal bendraklasė ar mokyklos budėtojas – kiekvienas iš mūsų gali būti istorijų pasakotojai ir rinkėjai. Pasakojimai nėra tik apie praeitį – kartais daugiau nei pateikdami faktus, pasakojimai atskleidžia, kaip mes matome save ir pasaulį, savo rajoną, miestą ir bendruomenę. Pasakojimai moko klausti ir išklausyti, leidžia prisiliesti prie paveldo, patirti jo daugiabalsiškumą, mokytis priimti įvairias perspektyvas ir suvokti, kad visuomenė nėra homogeniška.

Šiuo praktinio pobūdžio užsiėmimu kviečiame moksleivius susipažinti su pasakojamosios istorijos rinkimo metodais, bei juos išbandyti praktiškai. Apsilankę muziejuje moksleiviai sužinos, kodėl svarbu fiksuoti paprastų žmonių pasakojimus, kaip žmonių pasakojimai tampa atminties institucijos rinkinio ir parodos dalimi, kaip kiekvienas galime tapti istorijų rinkėjais ir pasakotojais, bei patys išbandys šiuos vaidmenis.


„Info pinklės“: kritinio mąstymo dirbtuvės

9–12 klasių moksleivius kviečiame dalyvauti intriguojančioje socialinėje simuliacijoje, kurios metu tyrinėsime, kaip veikia dezinformacijos ir melagienų mechanizmas virtualioje (ir ne tik) erdvėje. Tapdami piliečiais arba populistais galėsite demaskuoti arba išteisinti manipuliatorių, sutelkti savo bendraminčius arba kritiškai pasiginčyti su oponentais. Edukacijos metu žaisime realybės kasdienybei itin artimą vaidmenų žaidimą, ieškosime įrodymų, faktų, užuominų, analizuosime, kas slepiasi po kaukėmis ir kas po skambiais žodžiais. Šio užsiėmimo metu tapsime apdairesni, sumanesni ir atsparesni, sužinosime, kaip atskirti vertingą ir realybę atspindinčią informaciją nuo klaidinančios ir neadekvačios.

Užsiėmimo trukmė: 100 min.
Dalyviai: 9-12 kl. moksleiviai.
Vieta: Šiaulių apskrities Povilo Višinskio viešoji biblioteka.

Paslauga teikiama tik kultūros ar meno įstaigoje

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Kūrybinių dirbtuvių metu dalyviai turės galimybę sukurti grafikos darbą – atvirlaiškį, paveikslą – naudojant lino raižinio techniką. Pradžioje susipažinsime su kitų menininkų lino raižinių pavyzdžiais, aptarsime grafikos įrankių naudojimo saugos taisykles. Tyrinėsime iš ko susideda grafikos kūrinys: kas yra pozityvas ir negatyvas, linijos ir dėmės santykis. Sukurtus raižinius spausime rankiniu būdu, aptarsime tokio raižinio gamybą namų sąlygomis. Naudosime specialius vandens dažus vandens pagrindu.

Susitikimo pradžioje susipažįstama su menininkės kūryba bei studijos aplinka. Susitikimo pabaigoje vyksta refleksija kurioje dalyviams sudaromos sąlygos, sukuriama saugi aplinka pasidalinti patirtimi ir sužinoti apie kitų dalyvių patirtis.
Užsiėmimas gali būti integruotas ir pritaikytas konkrečiai temai, mokomajam dalykui.

Paslauga teikiama tik paslaugos gavėjo pasirinktoje įstaigoje (pvz., mokykloje)

Dainų švenčių metai; NATO ir Europos sąjungos metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Pasirinkus edukaciją "Psichologija - menas būti žmogumi", galite pasirinkti ir individualias temas: 1) "Išgyventi mokyklą", 2) "Mano bendraklasiai ir (ne)mano konfliktai", 3) "Kaip kalbėtis su tėvais/globėjais, kad jie mane išgirstų" 4) "Aš ir Kiti"; 5) "Kaip pasiekti savo tikslų aba kuo būsiu, kai užaugsiu".
Edukacijos tikslas - meninio, kultūrinio bei emocinio intelekto ugdymas. Per savęs pažinimą, per savo jausmų atpažinimą ir per santykių su kitais žmonėmis kūrimą. Uždaviniai: linksmai ir kūrybingai, pasitelkiant meninius dramos, judesio ir garso terapinius metodus, plėsti jauno žmogaus akiratį, įtraukti į diskusiją apie meną - kaip psichologinės sveikatos priemonę ir žmogaus kultūrą - kaip svarbią dedamąją kalbant apie žmonių tarpusavio santykius (tėvų ir vaikų, mokytojų ir mokinių, bendraamžių ir net skirtingų valstybių). Psichinė ir fizinė sveikata - kaip ją puoselėti, kad tai padėtų siekti savo tikslų ir nepamesti savyje žmogaus? Kodėl Menas - toks svarbus žmogaus psichikai ir kodėl Kultūra - yra mūsų žmogiškumo matmuo...
Naudodama žaidybinius dramos metodus jau daug metų vedu su KP "Komandos formavimas: kultūrinis, socialinis ir emocinis ugdymas" bei "Meilė, draugystė ir aš" užsiėmimus. Tad su kai kuriomis mokyklomis susitinkame ne po vieną kartą per metus ir sulaukiu prašymų plačiau pristatyti meno, kaip teigiamos ar net terapinės priemonės galimybes. Šios edukacijos tema gali būti aptarta su klasės auklėtoju/-ja iš anksto ir pasirinkta aktualiausia tos dienos kryptis, taip pat gali kūrybingai papildyti, jei reikia, Gyvenimo įgūdžių programą.  Edukacija pritaikoma pagal moksleivių amžių ir grupę, bei puikiai tinka ir norintiems gauti šią paslaugą individualiai (nuo 16 metų).

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Mažosios Lietuvos kultūros atspindžiai Klaipėdos rajone

Paslaugos formatas - ekskursija po Priekulės miesto istorinį centrą, rodant ir pasakojant apie kultūrinį paveldą, taip pat apie etninius ypatumus. Diskusijoje palyginti Mažosios Lietuvos regiono panašumus ir skirtumus su kitais Lietuvos regionais.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pilietiškumo kompetencija


Edukacija ir kūrybinės dirbtuvės „RINGAS“ – dėklas klasės mokinių telefonams

RINGAS“ - kas gi tai? Ar gali būti, kad RINGE "kaunasi" realybė ir virtualus pasaulis? O gal tai jauki ir rami vieta, kur vyrauja taika ir ramybė? Atraskime atsakymus kartu! Ir jūs tikrai nustebsite pamatę, kad „RINGAS“ virsta gražiu žiedu jūsų klasėje! „RINGO“ kūrybinės dirbtuvės ir edukacija skirta 1-5 klasių mokiniams, siekiant ugdyti sąmoningą, sveikatos nežalojančią išmaniųjų technologijų vartojimo kultūrą. Užsiėmimo trukmė 90 min. (dvi pamokos), jį sudaro dvi dalys: 1. Edukacinė pamoka - mokiniai įgis žinių apie išmaniųjų ekranų naudą ir žalą: sužinos, kodėl vaikus ir net tėvelius taip vilioja ekranai, kalbėsimės apie jausmus, kurie kyla atsitraukus nuo ekranų, ieškosime būdų kaip kontroliuoti laiką prie ekranų ir, ką daryti, kad buvimas prie ekranų būtų saugus. 2. „RINGO“ kūrybinės dirbtuvės. Jų metu vaikai patys gamins dėklą, skirtą klasės vaikų telefonams laikyti. Kiekvienas mokinys iš veltinio gamins “žiedlapį” savo telefonui, pats jį dekoruos, užsirašys vardą. Užsiėmimo metu mokiniai patys kirps, klijuos, o kai kam gal bus pirmas kartas kai laikys adatą su siūlu ir sius savo rankomis! Visi mokinių sukurti "žiedlapiai" bus sujungti į didelį, gražų žiedą „RINGĄ“. Kas rytą vaikai atėję į mokyklą pasidės telefonus į savo "žiedlapius" RINGE. Kol telefonai saugiai ir jaukiai “ilsėsis”, mokiniai galės susikaupę produktyviai dalyvauti ugdyme, o pertraukų metu gyvai bendrauti tarpusavyje, žaisti, kurti, judėti. Be to RINGĄ bus galima panaudoti ne tik telefonams „ilsėtis“, bet ir kitiems smagiems dalykams. Susitikime ir sužinosite daugiau!


Duonos kepimo edukacijoje susipažinsite su vienu seniausiu valgių – Duona. Dalyviai mals grūdus, sijos miltus, maišys duonos raugą ir ruoš duonos tešlą. Išgirs pasakojimą kokią svarbią vietą žmogaus gyvenime, tautosakoje, dainose, sakmėse ir tikėjime  užėmė Duona. Kiekvienas dalyvis prisilies prie Duonos gaminimo, pamatys kaip kūrianama krosnis ir kepama duona, o namo išsiveš gabalėlį ką tik iškeptos duonos ir patirtį, kad kiekvienas galime pasirūpinti savo duona kasdienine.
Duonos kepimo edukacija gali būti puiki galimybė sužinoti, kaip buvo gaminamas ankščiau ir dabar pagrindinis maisto produktas - Duona, kaip tai veikė bendrą mūsų kultūrą ir kokią naudą tai gali turėti šiandieniame gyvenime. Tai taip pat gali suteikti galimybę išsaugoti ir perduoti senovinių receptų tradicijas.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Mandala - tai universalus pasaulio vienovės, sveikatos ir sėkmės simbolis, dar vadinamas maginiu apskritimu.
Mandalas piešti sveika ir prasminga kiekvienam žmogui,
ieškančiam vidinės ramybės, siekiančiam laimingo ir sėkmingo gyvenimo. Mandalos kūrimas - gyvas, džiaugsmingas ir
gydantis procesas, aktyvios meditacijos forma, kurios metu prislopinamas loginis mąstymas, suaktyvinama intuicija bei
kūrybinis įkvėpimas. Užsiėmimo metu panirsime į savo vidų ir, patys parinkdami spalvas, kursime mandalas iš spalvoto
smėlio. Po užsiėmimo sukurtas mandalas (paveikslus) vaikai parsineš namo ir dar ilgai prisimins, kaip gera jas buvo kurti.

Klaipėdos krašto metai; Lietuvos sostinės Vilniaus ir Gedimino laiškų metai


Kviečiame detaliau susipažinti su didžiausios masinių žudynių vietos Paneriuose istorija. Faktus apie vokiečių genocidinę politiką kiekvienas galės išgirsti autentiškoje aptariamų įvykių erdvėje. Edukacinės ekskursijos akcentas skiriamas vienam iš su šia vieta susijusių istorinių epizodų, kai Panerių masinių žudynių vietoje, nuo 1943 m. naciams siekus nuslėpti nusikaltimų pėdsakus, buvo įkalinta 80 kalinių, kurie turėjo ekshumuoti ir deginti sušaudytųjų palaikus. Tokia pati lemtis būtų laukusi ir kalinių, tačiau jie nusprendė išsigelbėti. Pabėgo dalis brigados narių, todėl bus stengiamasi atsakyti į skirtingus klausimus kaip buvo įgyvendintas pabėgimo planas ar kurioje vietoje yra tunelio pradžia. Link šios istorijos pirmiausia bus pereita sustojant ir prie dalies kitų Panerių memorialo vietų, kurios padės papildyti vokiečių okupacijos ir Panerių memorialo istorinį kontekstą. Tam bus pasitelkta skirtingos nuotraukos padėsiančios išryškinti lankytojus supančio arealo pokyčius. Edukacinė ekskursija baigiama apsilankant Panerių memorialo Informaciniame centre, kuriame lankytojai galės praplėsti ir įtvirtinti jau gautas žinias, be to, užduoti papildomus klausimus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Sojų vaško žvakių liejimas „Užburiantis šviesos ir kvapų pasaulis"

Aromatinių sojų vaško žvakių gamybos edukacija „Užburiantis šviesos ir kvapų pasaulis".
Vykdomos edukacijos trukmė 80 min. Edukacija vykdoma 5-8 klasės mokiniams.
Edukacijos metu žvakių gamybai naudojamos tik natūralios medžiagos ir priemonės: sertifikuoti sojų vaškas ir natūralūs eteriniai aliejai, medvilnės dagtis. Žvakes liejame daugkartinio naudojimo 50 ml. aliumininiuose, tinkančiuose sąlyčiui su maistu, indeliuose.
Edukacijos metu:
a) dalyviai skaidrių bei video pagalba detaliai yra supažindinami su žvakių gamybos taisyklėmis, aromatinių žvakių ingridientais bei detaliu jų aprašymu, saugiu žvakių laikymu bei deginimu;
b) po supažindinimo vyksta sojų vaško testavimas ir lyginimas su parafininėmis žvakėmis;
c) supažindinimas su eteriniais aliejais jutiminiu būdu (uodžiant);
d) žvakės kūrimo procesas: kol kaitinamas ir lydomas sojų vaškas, kiekvienas edukacijos dalyvis gamina savo žvakių širdį, iš siūlomų eterinių aliejų susikuria savo žvakės aromatą; lydomui vaškui pasiekus reikiamą liejimo temperatūrą, sumaišo visus žvakės ingridientus bei galiausiai kiekvienas pats išlieja savo unikalią sojų vaško aromatinę žvakę.
e) išliejus žvakes bei laukiant kol jos sustings, mokinys apipavidalina savo pasigamintos žvakės pakuotę.
f) likusį edukacijos laiką skiriame pokalbiams, pasisakymams, mokinių klausimams, pastebėjimams, diskusijoms.

Organizatoriaus pastaba.
Kviečiame susisiekti +370 670 96679 arba info@sestasispojutis.lt ir susitarti dėl Jums ir mums patogaus renginio laiko (sukursime individualų renginį kalendoriuje Jūsų mokinių grupei).


Kaip aikštėje iškilo bokštas? Kodėl ir kokiu metu čia skamba varpai? O gal patys norėtumėte trumpam tapti varpininkais? Kviečiame apsilankyti Vilniaus katedros varpinėje. Kartu su gide kopsime XIV amžių menančiais mūriniais laiptais ir įspūdingomis medinėmis XIX amžiaus konstrukcijomis. Mokiniai skambins ekspozicijoje easančiais varpais, savarankiškai naudos interaktyvias priemones (mobilias kameras miesto apžvalgai, audiopunktus su trumpais teatralizuotais pasakojimais apie varpinėje dirbusius žmones). Nuotaikingame filmuke balandis Pranas pristatys varpinės ir Vilniaus katedros bei aikštės istoriją. Patys drąsiausi galės apžiūrėti miestą iš 45 metrų aukščio ir pamatyti senojo laikrodžio varpus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Tavo patarimas ateities kartoms - į kuriamą knygą!

Kas gali duoti geresnį patarimą jaunesnėms kartoms apie tai, kaip nepaklysti skaitmeninėje erdvėje, jei ne šių dienų paaugliai ir jaunimas? Jie yra pats geriausias galimas patarėjas, nes tai pirmoji karta, išgyvenanti skaitmeninės erdvės iššūkius ir tikrai turinti, ką pasakyti jaunesniems, kad šių patirtys internete būtų kuo geresnės. Tai yra neįkainojama - nes dar nėra kartos, kuri tai jau pergyveno, todėl jų balsas gali ir turi būti išgirstas.

Moksleiviai kviečiami galvojant apie savo ar kitų jaunesnius brolius ir seseris, patarti, kaip jiems elgtis su technologijomis, kad jos padėtų siekti asmeninių tikslų, netrikdytų dienotvarkės, prisidėtų kuriant, o ne jaukiant santykius su svarbiais žmonėmis bei paskatintų ugdyti sveikus skaitmeninius įgūdžius.

Patarimų knyga apie skaitmeninį gyvenimą ateities kartoms bus prieinama visiems Skaitmeninės etikos centro svetainėje (www.e-etika.lt) jau po pirmųjų edukacijų, vėliau - nuolat pildoma.

Galimybė asmeniškai prisidėti prie viešos knygos gali auginti bendrystės, įgalinimo jausmą, pilietiškumą, stiprinti savigarbą, pasitikėjimą savimi.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Taškavimas - tai malonus, kūrybingas ir  užburiantis užsiėmimas. Užsiėmimo metu taškeliais kuriamas paveikslėlis, vaizduojantis dalyvio inicialus ir atspindintis tos dienos emocijas. Dalyviai kviečiami pradėti nuo pirmojo taškelio ir žingsnis po žingsnio sukurti originalų paveikslėlį ant drobės. Specialaus įrankio pagalba „taškuojama“, taip auginat formą, kurią padiktuoja širdis.
Užsiėmimo metu dalyviai lavina savo estetinį pojūtį, kūrybingumą, dėmesingumą, kruopštumą ir smulkiąją motoriką, atpažįsta savo emocijas, gerina komunikavimo įgūdžius, lavina socialinę ir emocinę kompetencijas.
Edukacijos tikslas – susipažinti su taškavimo metodu kaip meninės raiškos metodu ir sukurti savitą, originalų paveikslą.


Pažvelkite į viešąją kalbą kitu kampu!

Kodėl savęs pažinimas yra svarbus norint pasakyti sudominančią, vaizduotę sužaidinančią kalbą? Kodėl Vinstonas Čerčilis nemėgo tribūnose ,,plepančių'''' žmonių? Kodėl anekdotai, citatos, istorijos ir pan. svarbios kalbant viešai?
Dirbtuvių metu praplėsime jaunuolių akiratį ir sustiprinę pasitikėjimą savimi įkvėpsime saviraiškai. Lavindami
komunikacijos, kūrybiškumo ir kritinio mąstymo įgūdžius, kuomet jaunuoliai komandose kurdose kurs ir sakys viešąją kalbą (elevator pitch).

Siektini rezultatai: 1. Įsivardinti savo stipriąsias puses, kurios padėtų parengti įdomią viešąją kalbą (elevator pitch); 2. Žinoti metodus savo kalbos pagrindinei žinutei konstruoti; 3. Gebėti atpažinti kitų kalbėtojų pagrindinę žinutę; 4. Naudoti citatas, istorijas, statistiką ir pan. viešojoje kalboje. 5. Žinoti įsivertinimo įrankius ir nustatyti tobulėjimo kryptis.
Norite smagaus ir prasmingo mokymosi savo jaunuoliams?
Susisiekime!

Emilijos P. atsiliepimas:
Šie mokymai pakeitė mums, mokiniams, žinomą ,,mokymų" žodžio reikšmę. Supratau, jog mokymai ne tik klausimas ir
skaidrių žiūrėjimas, o kai kas įdomiau. Vieni įdomiausių mokymų, kokius kadanors esu turėjus. Puiki kompanija, labai
įdomi programa ir labai smagiai praleistas laikas, įgyta naujų žinių ir pilna įspūdžių. Ačiū!


Teatro pamoka "Užkulisiai" suteikia įvairaus amžiaus mokiniams visoje Lietuvoje galimybę pažinti teatro meną iš vidaus. Profesionalių Klaipėdos jaunimo teatro aktorių vedama edukacija leidžia dalyviams "pasimatuoti" aktoriaus profesiją - išbandyti įvairius teatrinius žaidimus ir pratimus bei gilintis į aktoriams reikalingas sąvybes. Interaktyvi pamokos forma, bendros užduotys ir draugiški edukacijos vadovai kuria artimą dalyvių santykį su teatro menu. Priklausomai nuo moksleivių amžiaus ir gebėjimų pamokos turinys svyruoja siekiant suteikti kuo įdomesnę ir patrauklesnę patirtį "Užkulisių" dalyviams. Pamokos metu teatro pratimais ugdomos skirtingos sąvybės prisideda ne tik prie artimesnio teatro suvokimo, bet ir prie vaikų kūrybinio tobulėjimo - nebūtina būti aktoriumi, kad "Užkulisių" veikla suteiktų naudą ir smagią patirtį.


Kūrybinėse dirbtuvėse mokiniai susipažins su portreto žanru per skirtingus meno žanrus, skirtingas laiko sanklodas. Portretuose mokysis atpažinti emocijas. Pagal vizualaus mąstymo strategiją mokysis argumentuoti pagal kokią detalę portrete sprendžia, jog tai viena ar kita emocija vaizduojama. Kita praktinė dalis- patiems mokiniams atlikti portretą grafine arba tapybine prienone. Portrete pavaizduoti, perteikti emociją.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Programos metu apjungsime du svarbiausius elementus - laisvę ir kalbą. Leisimės į lietuviškumo paieškas, aptarsime lietuvių kalbos, rašto ir laisvės svarbą. Aiškinsimės knygnešių ir daraktorių vaidmenį tautos ir kalbos istorijoje. Dalyviai patys pajaus, ką reiškia mokytis slaptoje mokykloje, rašyti žąsų plunksnomis, stengsis nepakliūti į žandarų akiratį.


Edukacija: "Tadas Daugirdas - Raseinių krašto senovės tyrėjas."

Naudojant naujausias interaktyvias skaitmenines technologijas pristatysime Tadą Daugirdą kaip archeologą, dailininką, muziejininką, visuomenininką, Raseinių krašto senovės tyrinėtoją.
Priminsime mokiniams, kas yra archeologija, kuo svarbus šis mokslas norint sužinoti apie senovę?
Žaidžiant stalo žaidimą "Kunigaikščio Darbuto žygis" supažįndinsime mokinius su Raseinių rajono žemėlapiu: vietovėmis, upėmis, piliakalniais. Įtvirtinsime istorines-kultūrines žinias, atkreipsime dėmesį į istorinį laikotarpį - XIII-XIV a., Raseinių krašto istoriją susiesime su Lietuvos istorija, prisiminsime svarbiausias datas ir didžiuosius kunigaikščius: kunigaikštį Vytenį kilusį iš Ariogalos žemių, Gediminą, Kęstutį, Vytautą ir kt. Sužinosime kodėl ir kada buvo sudarinėjamos kunigaikščių sąjungos, kuriamas pagrindas Lietuvos valstybės susidarymui,  ir t.t.
Žaidžiant stalo žaidimą "Kunigaikščio Darbuto žygis"  mokiniai susipažins su Raseinių rajono žemėlapiu: vietovėmis, upėmis, piliakalniais, įtvirtinsime istorines-kultūrines žinias ir t.t.
Mokiniai pakeis aplinką, muziejuje, naujoje aplinkoje patirs daug įspūdžių, išmėgins įvairias pažintines veiklas ir net žaisdami įgis žinių apie savo protėvių gyvenimą: buitį, darbus, karybą, aprangos detales ir šeimos bei visuomenės santykius.


Orientacinis žaidimas „Atrask ir pažink Sūduvos sostinę“ Marijampolėje

Atrask ir pažink Suvalkijos sostinę

Varšuvos gatvė XVIII-XIX a. ėjo nuo Turgaus aikštės (J. Basanavičiaus aikštės) pietinio kampo iki bažnyčios gatvės. Žymiausias šios gatvės objektas Varšuvos viešbutis stovėjęs iki Antrojo pasaulinio karo.

Jūsų užduotis surasti vietą, kur kadaise stovėjo Varšuvos viešbutis.

Aplankykite Vargdienių seserų namus. Kadaise čia po I Pasaulinio karo veikė areštinė, ir joje dienas leisdavo arkliavagiai, vagys, žmogžudžiai, netgi V. Mackevičius-Krėvė. Šioje areštinėje teko pabuvoti ir vienam iš LR prezidentų, kuris pagarsėjo, kaip trumpiausiai savo šalį valdęs ir priverstas atsistatydinti per savo gimtadienį. Tai kas gi buvo tas prezidentas?

Tai tik keletas užuominų iš daugybės užduočių, kurias jums reikės išsiaiškinti. Reikės aplankyti vietas, kurių galbūt anksčiau dar nematėte! Tegul miesto gatvės, pastatai, jų užeigos ir skersgatviai prabyla! :)

Jums nebūtina įminti visų mįslių ir užduočių, bet negi pusiaukelėje pasiduosite. Laimės ta komanda, kuri surinks daugiausia taškų ir kuri greičiausia atvyks į finišo vietą!

Interaktyvios programėlės pagalba, turėsite 2 valandas neišdildomiems įspūdžiams ir nuotykiams.

Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Edukacinė ekskursija „Laikinosios sostinės gatvėmis“

Kaip atpažinti tarpukario modernizmo pastatus? Į kokius kultūros renginius buvo kviečiami Laikinosios sostinės gyventojai? Koks buvo mėgstamiausias visų trijų Lietuvos tarpukario prezidentų patiekalas? Kodėl Kaunas buvo vadintas Mažuoju Paryžiumi? Kur Lietuvoje pirmą kartą suskambo tango melodijos? Į šiuos ir dar daug įdomių klausimų atsakymus išgirsite ekskursijos „Laikinosios sostinės gatvėmis“ metu. Pagrindinis edukacinės ekskursijos tikslas – interaktyviais metodais supažindinti moksleivius su tarpukario laikotarpiu Kaune. Edukacinės ekskursijos uždaviniai: sudominti mokinius Laikinosios sostinės modernistinės architektūros elementais bei tarpukario kultūros aspektais; pateikti įdomių faktų apie žymias, reikšmingas tarpukario asmenybes; perteikti tarpukario miestiečių kasdieninio gyvenimo ypatumus; pasitelkiant mokinių pastabumą, įtraukti juos į miesto ir istorijos tyrinėjimą bei ieškoti teisingų atsakymų į pateikiamus klausimus. Ekskursijose naudojami metodai: gyvas pasakojimas istorinėje aplinkoje (Kauno Naujamiestyje), papildomas temine vizualine medžiaga (architektūros pavyzdžiai, archyvinės nuotraukos, to laikmečio daiktai), garsiniais elementais (išgirstama tarpukario laiku grota muzika), gastronominiais elementais (ragaujama) ir interaktyviomis užduotimis, klausimų atsakymų žaidimais, žemėlapio pažinimu. Siekiama, jog po ekskursijos mokiniai būtų įgiję daugiau žinių apie Laikinąją sostinę, gebėtų atpažinti įvairius jos istorijos ir kultūros elementus, suvoktų išlikusias vertybes, būtų motyvuoti toliau tyrinėti ne tik Kauno, bet ir savo gyvenamosios vietovės aplinką.


Kodėl Vilnius šioje vietoje tampa Naująja Vilnia, o gatvė vadinasi Dūmų? Į šiuos ir kitus klausimus atsakymus pateiks patyriminė tarpdiciplininio meno edukacijos programa „Fabriko dūmai ir meninės fantazijos Naujojoje Vilnioje: ekskursija ir dirbtuvės“, kviečianti moksleivius iš arti pamatyti ir sužinoti, kas įvyksta, kai menininkai atranda apleistas pramonines erdves ir ima jose kurti bei kurtis. Jos metu susipažinsite su Naujosios Vilnios praeitimi ir dabartimi, industriniu palikimu, aplankysite netradicinėse fabriko erdvėse įsikūrusius menininkus ir išbandysite žinomo tapytojo Vytauto Tomaševičiaus autorinę perkeliamosios spaudos techniką.
Programą sudaro 2 dalys: edukacinė ekskursija po lankytinus Naujosios Vilnios objektus (45 min.) ir autorinės technikos seminaras menininko Vytauto Tomaševičiaus kūrybos studijoje (45 min.). Tarp abiejų dalių lauks 20 min. trukmės arbatos ir sausainių pertraukėlė. Ekskursija supažindins su unikaliu Naujosios Vilnios pramoniniu palikimu iš XIX–XX a. Aplankysime buvusią didžiausią pasaulyje dalgių gamyklą, netradicinę kultūros renginių erdvę „Dūmų fabrikas“, menininkų studijas, stabtelėsime prie Naujosios Vilnios tremtinių memorialo. Aptarsime šių objektų istoriją ir reikšmę miestui bei Lietuvai. Po arbatos pertraukėlės rinksimės tapytojo ir scenografo, Vilniaus miesto mero premijos laureato Vytauto Tomaševičiaus kūrybos studijoje į autorinės technikos seminarą, kuriame kiekvienas pasijus tikru menininku ir išeis nešinas savo paties sukurtu paveikslu bei pažymėjimu apie patobulintas kompetencijas.
Programą įgyvendina VšĮ „Versli mama“ – nuo 2015 m. veikianti nevyriausybinė organizacija, kurios vienas iš tikslų yra padėti suprasti ir pamilti šiuolaikinį meną.


Logotipo kūrimo pagrindai – nuo koncepcijos iki pristatymo

Logotipai. Jie yra visur, kur pažvelgsite, ir nors mes juos priimame kaip savaime suprantamą dalyką, jie yra galingiausia grafinio dizaino išraiška. Paul‘as Rand‘as yra pasakęs: „ Logotipas yra tylus jūsų prekės ženklo ambasadorius“.  Logotipo kūrimas yra vienas iš labiausiai paklausių dizainerių įgūdžių. Talentingų dizainerių logotipai žavingi, jie traukia dėmesį, yra lakoniški, o svarbiausia – jie gali akimirksniu papasakoti istoriją. Logotipo istorija skaičiuoja tūkstančius metų – nuo pirmųjų civilizacijų sukurtų hieroglifų iki religinės simbolikos, nuo karališkosios šeimos herbų viduramžiais iki įmones identifikuojančių ženklų. Edukacinį užsiėmimą sudarys dvi dalys: teorinė ir praktinė. Teorinėje dalyje kartu su moksleiviais išsiaiškinsime logotipo apibrėžimą, jo paskirtį ir vietą istoriniame bei šiuolaikiniame kontekste. Moksleiviai susipažins su logotipo kūrimo etapais, nuo koncepcijos generavimo iki pristatymo. Išsiaiškins logotipų kūrimo pagrindus: konceptualumą, paprastumą, atpažįstamumą. Kartu su moksleiviais analizuosime geriausius logotipų pavyzdžius ir juos kūrusius dizainerius tokius kaip Milton Glaser, Saul Bass, Ivan Chermayeff, Tom Geismar, Paula Scher. Antrą užsiėmimo dalį sudarys praktinės užduotys, jos bus trumpos ir skiriamos pagal etapus, kad mokiniai galėtų suprasti kiekvieną logotipo kūrimo aspektą. Jie atliks koncepto kūrimo užduotis, spalvų ir jų derinimo užduotis, formų tyrinėjimo bei formų ir raidžių derinimo užduotis. Galiausiai moksleiviai atliks logotipo kompozicijos užduotį. Moksleiviai sukurs tris skirtingus to paties logotipo eskizus. Šiam darbui atlikti moksleiviai naudos spalvotą popierių, trafaretus, flomasterius, pieštukus, braižybos įrankius.
Užsiėmimo pabaigoje bus skirtas laikas refleksijai ir aptarimui. Mokiniai pristatys savo logotipus ir paaiškina, kodėl pasirinko tam tikrus sprendimus.


Medinės dėžutės dekoravimas dekupažo technika

Dekupažo ištakos siekia ankstyvuosius viduramžius. Kaip meno rūšis, jis pirmąkart minimas XV a. pabaigos Vokietijoje. Populiarumo viršūnę ši technika pasiekė XVII a. Venecijoje. Dekupažas dažniausiai apibūdinamas kaip iškarpų klijavimo menas. Šios technikos pagrindinis pranašumas – galimybė kiekvienam iš mūsų išreikšti save ir paįvairinti savo buitį unikaliais daiktais. Edukacinio užsiėmimo metu susipažinsite su dekupažo atlikimo technika. Taip pat sužinosite kokie yra dekoravimo būdai ir kokios priemonės naudojamos.Užsiėmimo metu dekoruosime medinę dėžutę. Dėžutės namuose pravers kiekvienam. Jų reikia įvairiems namuose esantiems mažmožiams susidėti. Kviečiu kurti!

Pažinimo kompetencija; Komunikavimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Užfiksuota šviesa – chemija ir fotografija (Nuotolinė paslauga)

Fotografija neskaičiuoja dar nė 200 metų, o technologiškai ši viena iš naujausių vaizduojamojo meno šakų pakito nenusakomai: nuo pirmųjų fotografijų iki šiuolaikinės skaitmeninės technologijos. Pakito ne tik fotoprocesų technologijos, bet ir fotografijos samprata, pritaikymas, filosofija. Apie tai kalbėsime edukacinio užsiėmimo teorinėje dalyje. Praktinėje užsiėmimo dalyje moksleiviai susipažins su senosios fotografijos metodu – cianotipija. Cianotipija tai – vienas iš pirmųjų fotografinio vaizdo gavimo būdų, atrastas 1842 m. Jo rezultatas – šviesiai arba tamsiai mėlynas atspaudas. Edukatoriai pademonstruos kaip vyksta cianotipijos procesas, supažinsins su technologiniais niuansais ir panaudojimo galimybėmis. Su vyresnių klasių moksleiviais (10 - 12 klasių) išsiaiškinsime ir vaizdo atsiradimo bei fiksavimo cheminį mechanizmą. Užsiėmimas padės moksleiviams suprasti mokslo ir meno sąsajas. Edukacinis užsiėmimas, kuriame siejasi gamtos mokslai ir kūryba padės moksleiviams atsikratyti klaidingo požiūrio, kad gamtos ir tikslieji mokslai su menais neturi nieko bendro, o eksperimentavimas būdingas visoms mokslo, meno ir gyvenimo sritims. Ši edukacija atskleis mokslo ir meno sintezės galimybes. Dalyviai išmoks analizuoti technologijų raidos sąsajas su kultūra ir istorija, kas leis geriau suprasti fotografijos vietą ir reikšmę šiandieniniame gyvenime. Dalyviai įgaus naujų technologinių žinių. Supras optikos ir chemijos dėsnius, leidusius cheminiu būdu užfiksuoti vaizdą.


Programa skirta supažindinti jaunuolius su didžiausio dvaro Lietuvoje istorija, kultūra bei suteikti galimybę "patirti" XIX-XX a. dvaro aristokratiškąjį gyvenimą. Programos metu jaunuoliai sužinos apie dvarišką gyvenimą, dienotvarkę ir išsilavinimo siekimą.
Lietuvos aristokratijos gyvenimą pristatys Baronaitė, kuri pakvies į dvaro rūmus pabūti jos svečiais. Keliaudami su ja iš salės į salę ir klausydamiesi jos pasakojimų, jaunuoliai pažins nepaprastą dvaro gyvenimą, jo valdytojus ir atskleis dar negirdėtas dvariškas paslaptis. Programos tikslas: pristatyti XIX-XX a. dvaro aristokratiškąjį gyvenimą ir motyvuoti jaunuolius siekti tikslų per istorinių asmenybių pavyzdžius.


Kaip gimsta skudutis 3-4 kl. išvykstamasis, visoje Lietuvoje (išskyrus Kauno m. ir r.)

Dalyvausite įtraukiančiose susikaupimą, mąstymą, pojūčius ir kūrybiškumą lavinančiose tikrose garsų dirbtuvėse ir sukursite vieną iš tautinės muzikinės raiškos ženklų – skudutį - bei išmoksite išgauti sudėtingesnę muziką tobulindami pasigamintą skudutį. Išmoksite parinkti įrankius ir geriausią ruošinį skudučio gamybai. Pažinsite muzikavimo priežastis, funkcijas ir naudą. Susipažinsite su lietuviškos kilmės skudučiais, kitų tautų analogais, senaisiais kaimo muzikavimo papročiais ir technika, šiuolaikinėmis tautinės muzikos kryptimis. Klausysitės ir kursite savo muziką. Dėmesio! Užsiėmime galimi nestiprūs susižeidimai (rakštis, odos paviršiaus įbrėžimai). Pageidautini dalyvių įgūdžiai ateinant – mokėjimas padrožti pieštuką peiliu, drožiant „nuo savęs“, o aukštesnis lygmuo - drožiant „į save“. Dirbama be apsauginių pirštinių (vaikai turės galimybę pažinti medžiagą, įrankį, bus mokomas saugiai įvertinti instrumento aštrumą).


Trakų krašto kultūros ir amatų asociacija

Edukatorė Audronė Janaudienė - vėlėja, vėlimu užsiima nuo 2013 m. Trakų krašto tradicinių amatų centre jos vykdomos veiklos skatina vaikų kritinį mąstymą, ugdo mokinio kultūrinę savimonę, stiprina kūrybiškumą, ugdo komunikavimo ir pažinimo kompetencijas, formuoja mokinių kultūros vartojimo įpročius.
Edukacinės veiklos metu organizuojama ir įgyvendinama inovatyvi ir kūrybiškumą skatinanti veikla; taikomų metodų pagalba mokiniai bus skatinami generuoti idėjas, kritiškai mąstyti, kelti klausimus, įžvelgti sąsajas; bus sudarytos sąlygos mokiniams būti unikaliais, leisti kelti ir įgyvendinti savo idėjas; veiklos pritaikytos prie kiekvienos amžiaus grupės poreikių, žinių, galimybių priimti ir suvokti informaciją, formuoti mokinių kultūrinius įpročius; bus užtikrinti veiklų nuoseklumas, detalumas ir tarpusavio dermė; papildytos bendrąsios ir specialiąsios žinios, skatinant kūrybišką mokinių veiklą.
Atvykę į Trakų krašto tradicių amatų centrą vaikai susipažins su vilnos rūšimis, vilnos vėlimo būdais. Praktinėje dalyje mokiniai suvels iš vilnos individualaus dizaino gaminį (pasirinktinai: Kalėdinį žaisliuką, dėkliuką, margutį, segę), jį dekoruos savo pasirinktomis spalvomis. Vilnos vėlimui naudos 2 būdus: šlapiasis vėlimo būdas ir su adata)
Po edukacinės veiklos vaikai bus susipažinę su vilnos rūšimis, vėlimo būdais, gebės atskirti natūralius produktus, domėsis sveikatai mažiau pavojingais produktais, juos pasigaminti ir naudoti.


Nidos kultūros ir turizmo informacijos centras "Agila"

Šioje edukacinėje programoje taikome ebru tapybos techniką, kurioje slypi didelė simbolika tiek geografine, tiek idėjine prasme. Tarp dviejų vandens telkinių - Kuršių marių ir Baltijos jūros - įsikūręs Neringos kurortas. Per visą istoriją ši vieta traukė menininkus ir kūrėjus, ieškančius prieglobsčio savo kūrybinėms emocijoms. Pati Kuršių nerija - tarsi meno šedevras: aukštai iškilusios kopos, vešlūs miškai ir ramūs vandenys audžia ramybės drobę. Simboliškai ji kviečia jaunąją kartą atvykti ir kurti, išreikšti savo emocijas ir gražias vaikiškas fantazijas, tikintis, kad jie gali tapti netolimos ateities menininkais, kultūros ambasadoriais, išradėjais ir šviesiais protais.
užsiėmimų metu naudosime įvairias medžiagas, įskaitant vandenį, natūralius pigmentų dispersantus, natūralius dažus, aliejų, specialų popierių, teptukus ir unikalias šukas ar lazdeles. Visos medžiagos yra netoksiškos ir nekelia pavojaus dalyvių sveikatai. Mūsų užsiėmimų išskirtinumas slypi galimybėje tapyti ant vandens paviršiaus. Ši procedūra atliekama inde, pripildytame sutirštinto vandens (naudojant vandens tirštiklį). Naudojant teptukus ir natūralius dažus, taškeliais ant vandens paviršiaus sukuriamas norimos spalvos fonas būsimam meno kūriniui. Vėliau šis fonas specialiomis šukomis ir lazdelėmis formuojamas, kad būtų galima išgauti įvairius raštus ir piešinius. Tada baigtas meno kūrinys perkeliamas ant specialaus popieriaus ir paliekamas išdžiūti. Kiekvienas užsiėmimas trunka iki 90 minučių, o tapybos sesijų rezultatai nenustoja džiuginti jaunųjų kūrėjų.


Edukacinis užsiėmimas KAS BALTIJOJE GYVENA (Nuotolinė paslauga)

Kur mes gyvename, o kur atostogaujame? Lietuva? Latvija? O gal Švedija?
aprašymas:	Kas šias visas vietas sieja? Tai ir daugiau sužinosite nuotolinio užsiėmimo
metu. Edukacinio užsiėmimo tikslas - susipažįstant su Baltijos jūros gyvūnija ir ją supančia aplinka, ugdyti savo atsakomybę ir suvokti veiksmų pasekmes mus supančiai gamtai. Atliekant įvairias užduotis, aiškinsimės ir smalsausime, kas yra Baltijos gyventojai, kokios jų ypatybės ir populiacija. Edukacijos pabaigoje kiekvienas sau užduosime klausimą: Baltijos jūra mano ar mūsų namai.


Edukacinė mitologinė programa „Kas tas kaukutis?“

Rokiškio rajono savivaldybės Juozo Keliuočio viešoji biblioteka

1. Teorinė dalis (trukmė 30 min.): a. Edukacinis pasakojimas tema „Kaukas - lietuvių vaikų mitologijos personažas“ – pažintis su būtybe, sutinkama tautosakoje, pasakose, rašytojų kūryboje nuo seniausių laikų iki mūsų dienų. b. Su tema susijusių knygų pristatymas, vieną jų (arba kūrinio ištrauką) perskaityti garsiai vaikų auditorijai. c. Diskusija su vaikais apie jų žinomas liaudies pasakų mitologines būtybes – Baubus, Kaukus, Aitvarus, raganas, laumes ir kitus. 2. Praktinė dalis diferencijuojama pagal sudėtingumo lygį, atsižvelgiant į edukacinės programos dalyvių amžių, turimą patirtį, gebėjimus. 1-3 klasių mokiniams skirtas kūrybinis užsiėmimas „Kaukutis“ (trukmė 20-30 min). Jo metu vaikai gamina darbelį iš priemonių, su kuriomis jiems patogiausia dirbti. Tai popierius, įvairios piešimo priemonės, natūralaus pluošto medžiagos (vilnoniai siūlai, audinio skiautės, džiuto virvelė), sagos, karoliukai, klijai. 4-6 klasių mokiniams skirtas kūrybinis užsiėmimas „Kuriu savo Kauką“ (trukmė – 30 - 45 min.), kurio metu dalyvis aprašo ar nupiešia savo įsivaizduojamą veikėją ir gaminasi jį iš natūralių medžiagų: vilnos, siūlų, džiuto, modelino. Darbelis gaminamas koliažo technika. 3. Programos apibendrinimas. Pokalbio metu vaikai komentuoja savo kūrybą, dalinasi įspūdžiais, kūrybinėmis idėjomis. Trukmė - 15 min.


Edukacinė programa skirta supažindinti su su tautinių juostų raštų įvairove ir tradicija, nagrinėjant Dzūkijos audimo raštų pavyzdžius. Užsiėmimą sudaro pažintinė ir praktinė dalys. Pirmoji dalis vyks unikalioje dzūkiškos pirkios erdvėje, to krašto žmonių surinktoje ir sukauptoje etnografinėje ekspozicijoje tarp autentiškų eksponatų. Mokiniai tyrinės, lies ir apžiūrinės skirtingas tautinių divonų ir juostų dalis, lygins ir įvardins joms būdingus bruožus. Diskutuodami grupėse atliks užduotį, kurios metu skirtingus raštus priskirs atitinkamiems pavadinimams. Sužinos, kokie raštų pavadinimai buvo naudojami juostoms, bei divonams.  Kalbėsime apie jų detalių panaudojimo galimybes šiais laikais. Sužinoję visas subtilybes, praktinėje dalyje dažų ir specialių įrankių (skirtų taškavimui), unikaliu tapymo būdu taškučiais, bus kuriami tautinių juostų raštai. Šiame darbe aptarsime tapymo taškuojant metodą, spalvų derinimo, kompozicijos dailėje temas, bus lavinamas kūrybiškumas.


Lietuvos nacionalinė Martyno Mažvydo biblioteka

Ar įmanoma prisiliesti prie kūrinio? Kviečiame 6–9 m. vaikus tai padaryti edukacijoje „Patyriminis teatralizuotas knygos skaitymas“. Edukacija skirta vaikų grupėms, jos metu dalyviams pristatoma knyga (siūlomų edukacijai paruoštų kūrinių sąrašą pridedame),  jos autorius, perskaitomas  ir aptariamas kūrinys. Dalyviai trumpai supažindinami su edukacijoje naudojamu rekvizitu, pasirinkta lėlių teatro rūšimi (šešėlių teatras, pirštininės, lazdelinės lėlės arba objektai), valdymo technika. Edukatorius garsiai skaito kūrinį, o dalyviai valdo lėles, objektus ir/arba kuria garsinius, šviesos ar kitokius efektus, gali atlikti scenos darbininko ar asistento funkcijas.  Knygos inscenizavimas ilgam palieka įspūdį ir praturtina bei išplečia tekstą, padeda juo pasimėgauti skaitymo sunkumų turintiems vaikams.


Online spektaklis „Antis, Mirtis ir tulpė” (nuotolinė paslauga)

Mirtis visada šalia, dėl viso pikto. Bet nelaimes atneša ne ji, tai – gyvenimas... Beje, kaip tik jis atneša ir gerus dalykus – draugystę, pokalbius, žaidimus ir juos lydinčią šilumą. Šiek tiek keista, bet pažindami mirtį mes pažįstame ir gyvenimą bei atvirkščiai. Todėl kalbėtis apie tokius dalykus yra daug geresnis sprendimas nei slėptis ar nežinia kur sprukti. Lėlių spektaklis „Antis, Mirtis ir tulpė“ bando atskleisti tokių pokalbių svarbą bei supažindinti vaikus su gyvenimo pabaiga kaip su natūraliu gamtos cikliškumu, atsvaros gyvybei būtinybe.

Knygelės „Antis, Mirtis ir tulpė“, pasirodžiusios 2007 m. autorius, garsus vokiečių rašytojas ir dailininkas Wolfas Erlbruchas, 2006 m. buvo apdovanotas Hanso Christiano Anderseno medaliu, o 2016 m. pelnė ir svarbiausią tarptautinį vaikų literatūros apdovanojimą – Astridos Lindgren premiją. „Antis, Mirtis ir tulpė“ išversta daugiau nei į 20 kalbų, o 2018 m., vertėjos Rūtos Jonynaitės dėka, tapo pasiekiama ir Lietuvos skaitytojams.


Edukacija Snaigių DNR skirta 7-12 metų amžiaus mokiniams, kurie nori pažinti ir tyrinėti įdomų gamtos reiškinį - snaiges. Per šią edukaciją mokiniai turės galimybę išsiaiškinti, kodėl snaigės turi šešiakampę formą, kaip jos susidaro ir kodėl jos yra baltos. Jie taip pat išmoks skirtingas snaigių formas, kurias lemia temperatūra ir drėgmė. Per praktinius užsiėmimus, meno projektus ir tyrinėjimus mokiniai plėtos savo mokslinius, kūrybinius ir socialinius įgūdžius. Siekiame skatinti smalsumą, mokymąsi vieni iš kitų ir bendradarbiavimą. Galutinis rezultatas - mokinių darbų galerija ir kūrybiškas snaigių medis, pagamintas naudojant skirtingas technikas. Kviesime vaikus į neįprastą ir įdomią kelionę į snaigių pasaulį – Snaigių DNR!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Skaitmeninė kompetencija


Kultūrinė edukacinė programa - orientacinė ekskursija "Nepriklausomos Lietuvos istorijos keliais. Vilnius"

Komandinių užduočių pagalba mokiniai įtraukiami į edukacines, temines užduotis, gyvą miesto tyrinėjimą, Taip siekiama skatinti susieti dabarties sąsajas su praeitimi, ugdyti pilietišką, sąmoningą ir laisvą asmenybę, gebančią vertinti svarbiausius Lietuvos istorijos momentus, reikšmingiausius įvykius, didžiausius pasiekimus ir skaudžiausias netektis kovoje dėl nepriklausomos tėvynės, plėsti intelektines moksleivio galias. Supažindinti su lietuvių tautos praeitimi, sudėtingu keliu į valstybės kūrimąsi, kovas dėl nepriklausomybės, svarbiausiomis asmenybėmis ir jų darbais, aplankant šiuos įvykius ir žmones menančias Vilniaus vietas. Programos metu mokiniai įtraukiami į edukacines, temines užduotis, istorinis pasakojimas papildomas vizualine medžiaga. Edukacinės programos turinys ir forma pritaikoma individualiai pagal amžiaus grupę. Paslauga atliepia 2023 m. valstybės minimą sukaktį „Vilnius 700“.

Lietuvos sostinės Vilniaus ir Gedimino laiškų metai


Atrakinti eilėraštį su aktoriais Henriku Savickiu ir Kristina Savickyte

Poetinė - muzikinė programa "Atrakinti eilėraštį" skirta suteikti moksleiviams įrankius ir įgūdžius pasirinkti ir pritaikyti geriausią būdą skaityti ir suprasti eilėraštį. J1 sukūrė ir atlieka bei veda aktoriai Henrikas Savickis ir Kristina Savickytė.
Programos pradžioje diskusijos pagalba su moksleiviais aptariama - kokiais būdais jie naudojasi, kokie jų iššūkiai skaitant ir suprantant eilėraščius. Toliau sekančioje pasirodymo dalyje skaitovai - profesionalūs aktoriai Henrikas Savickis (Laimono Noreikos vardo apdovanojimo laureatas kaip geriausias 2024 m. „Poezijos pavasario aktorius – skaitovas) ir Kristina Savickytė - naudodami jų pasirinktus būdus, skaito dešimties poetų eilėraščius bei dainuoja jų eilėmis sukurtas dainas. Po jos - su moksleiviais aptariami naudoti būdai ir „raktai" eilėraščiui atrakinti bei jiems duodama praktinė užduotis - rasti „raktą" parinktam eilėraščiui. Padirbėję grupėse, moksleiviai pasidalina „raktais", kuriais naudodamiesi perskaito eilėraščius.
Poetai – Henrikas Radauskas, Jonas Strielkūnas, Justinas Marcinkevičius, Jonas Aistis, Kęstutis Navakas, Liūnė Sutema, Judita Vaičiūnaitė, Janina Degutytė, Daiva Čepauskaitė, Ilzė Butkutė.


Kultūrinės edukacijos užsiėmimo „Susipažink su Kauno istorija ir kultūros paveldu“ metu pasitelkdami elektroninius žinynus „Kaunas: datos ir faktai“ (datos.kvb.lt/) ir „Žymūs Kauno žmonės: atminimo įamžinimas“ (atminimas.kvb.lt/) susipažinsite su svarbiausiais Kauno kultūros paveldo objektais ir miesto istorijos įvykiais. Lietuvos istorijos žinias papildysite Kauno miesto ir apylinkių istorijos žiniomis ir mokysitės jas kūrybiškai pritaikyti. Ieškosite Kauno kultūros paveldo objektų žaisdami stalo žaidimą. Susipažinsite su daugiataučiu Kauno paveldu. Lavinsite informacijos paieškos įgūdžius, atliksite kritinį informacijos vertinimą skatinančias užduotis – ieškosite informacijos, kuri patvirtintų arba paneigtų tikro/tariamo istorinio fakto teisingumą/ klaidingumą. Edukacijos pabaigoje kursite ir pristatysite Kauno viziją („Kaunas 2050 metais“), kuria atskleisite savo kūrybingumą. „Susipažink su Kauno istorija ir kultūros paveldu“ – edukacija žingeidžiai ir kūrybingai klasei!

Kultūrinės edukacijos užsiėmimo „Susipažink su Kauno istorija ir kultūros paveldu“ tikslas – pagilinti moksleivių Lietuvos ir Kauno istorinių įvykių ir procesų sąmoningą suvokimą, mokykloje įgytas bendrąsias istorijos dalyko žinias jungiant su lokalinės istorijos (Kauno miesto ir apylinkių) žiniomis bei plėsti mokinių kultūrinį akiratį, ugdyti kritinį mąstymą bei kūrybingumą.
Uždaviniai: 1) moksleiviams aktualizuoti Kauno miesto ir jo apylinkių kultūros paveldo objektus; 2) supažindinti su istoriniais įvykiais Kaune, žymiais kauniečiais, turėjusiais didelę reikšmę Lietuvos istorijai; 3) plėtoti moksleivių informacijos paieškos bei kritinio jos įvertinimo įgūdžius; 4) skatinti patikimų ir patrauklių bibliotekos informacijos išteklių naudojimą; 5) ugdyti mokinių kūrybingumą rengiant Kauno viziją („Kaunas 2050 metais“).


Virtualios realybės ir dirbtinio intelekto edukacija ,"Vandenynas"

Virtualios realybės ir dirbtinio intelekto edukacija "Vandenynas"

Aprašymas:
Siūlome unikalų vandenyno tematikos edukacinį renginį, kuris jungia pažintį su virtualia realybe bei dirbtiniu intelektu, garantuojant neišdildomus įspūdžius mokiniams.

Tikslinė amžiaus grupė:
1-4 klasių mokiniai

Programos tikslai:

Praturtinti mokinių žinias apie vandenyną ir jo gyventojus.
Suteikti unikalią mokymosi patirtį naudojant virtualią realybę.
Supažindinti su dirbtiniu intelektu ir jo kūrybinėmis galimybėmis.
Lavinti mokinių kūrybiškumą ir kritinį mąstymą.
Suteikti nepamirštamų įspūdžių ir motyvuoti mokinius mokytis per pramogas.

Programos turinys ir veiklos:

1. Edukacinė Paskaita (10 min.):
Mokiniai klausysis įkvepiančios paskaitos apie vandenyną ir jo gyventojus. Po paskaitos mokiniai dalyvaus viktorinoje, kurioje teisingai atsakę į klausimus, galės laimėti įvairiausių prizų.

2. Virtualus Vandenynas (5-8min. kiekvienam mokiniui):
Naudodami virtualios realybės akinius, mokiniai pasiners į vandenyno gelmes, kur galės pamatyti banginius, medūzas, įvairias žuvis ir kitus povandeninio pasaulio gyventojus.

3. Kūrybinės Dirbtuvės (10 min.):
Mokiniai bus trumpai supažindinti su dirbtiniu intelektu (DI) ir turės galimybę sukurti savo unikalius vandens gyvūnus pasitelkiant dirbtinio intelekto technologijas.

Programos trukmė:
~60 min

Vieta:
Edukacija yra išvažiuojamoji ir vykdoma visose Lietuvos mokyklose bei darželiuose.

Nauda mokiniams:

Praplečia mokinių žinias apie vandenyną.
Suteikia unikalią ir įsimintiną mokymosi patirtį.
Lavina kūrybiškumą ir kritinį mąstymą.
Supažindina su dirbtiniu intelektu ir jo galimybėmis.
Suteikia nepamirštamų įspūdžių ir prizų, kurie primins apie nuostabiai praleistą laiką.
Dalyvių skaičius:
Vienu metu edukacija vedama vienai klasei (iki 30 vaikų).

Papildoma informacija:
Po edukacijos kiekvienas dalyvis gauna diplomą.


Spektaklis "Mažasis karalius Gruodis arba paslaptingas Renė Magrito pasaulis" ( 3kl.- 4kl.)

Spektaklis  pagal vokiečių rašytojo Akselio Hakės  humoro, išminties ir švelnios melancholijos prisodrintą pasaką  „Mažasis karalius Gruodis“.
      Vaikystė kartais būna gyvenimo pabaigoje. Jei netikite galite paklausti paties mažojo karaliaus Gruodžio II. Beje, jis nedidesnis už smilių ir toks tuklus...jo galima klausinėti apie viską, o ir jis pats mėgsta uždavinėti keisčiausius klausimus: Kodėl namas kampuotas ? Kodėl lyja? Kodėl karvė duoda pieną? Kodėl pieną? Kodėl pienas yra pienas?.. Su juo galima žiūrėti į žvaigždes ir kalbėti apie nemirtingumą arba duoti debesims vardus. Galima žiūrėti dėžutes, kuriose karalius laiko savo sapnus. Arba išeiti į miestą ir pamatyti tai, ko iki šiol niekada nematei...
    Vieną dieną iš siauro plyšio knygų lentynoje biurininkui pasirodęs karalius Gruodis atveria duris į paslaptingą vaizduotės ir fantazijos pasaulį, kurį praturtina Rene Magrito darbai ir jo pasaulėžiūra. Renė Magritas bene žymiausias XXa. belgų dailininkas siurrealistas , išgarsėjo nuotaikingais ir mąstymą provokuojančiais kūriniais. Svarbiausias jo tikslas buvo sukurti iššūkį žiūrovo išankstiniam realybės suvokimui ir paskatinti į aplinką žvelgti jautriau. Šio menininko akimis niekas niekada nėra visai taip kaip atrodo, žemiškoje kasdienybėje , kur įprasti dalykai yra nepaparasti.

Režisierė-  Kamilė Kondrotaitė.
Scenografė-  Liuda Liaudanskaitė.
Dailininkės-  Liuda Liaudanskaitė, Daiva Dašenkovienė.
Kompozitorius-  Mantas  Joneikis.
Aktoriai- Liudas Vyšniauskas , Kamilė Kondrotaitė.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Kalendorinių švenčių dainos ir žaidimai mokykloje

Tautos tradicijos - tai lobynas, iš kurio kiekvienas gali pasisemti jėgų ateičiai. Kaip mūsų protėviai šventė kalendorines šventes? Kokias dainas dainavo, kokius žaidimus žaidė mūsų seneliai, būdami maži? Visa tai galima sužinoti, išmokti ir patirti jūsų mokykloje kartu su Jurbarko kultūros centro folkloro grupe „Imsriukai“ švenčiamose kalendorinėse šventėse, kurių metu dainuojamos liaudies dainos, žaidžiami žaidimai, supažindinama su smulkiąja tautosaka.


Audiovizualinis spektaklis "Migrantai" ir kūrybinės dirbtuvės

Audiovizualinis spektaklis, įkvėptas Issos Watanabe bežodės knygos „Migrantai“, kuriame žiūrovams kalbame jautria tema – apie namų praradimą.

(E)migracija - plati sąvoka. Nesvarbu, ar jūs emigravote iš senojo gyvenamo namo į naują, ar į kitą šalį, o gal į kitą žemyną - patirties pagrindas tas pats - palikti savi takai, draugai ir prisiminimai. Pakeliui kažką tarsi pametame - prisiminimus, prisirišimus ar mums brangius žmones.

Migrantų, atvykstančių į kitas šalis, atsivežtas "bagažas" labai įvairus: tradicijos, tikėjimas, įpročiai, kalba... Tą puikiai perteikia šios bežodės knygos dailininkė Issa Watanabe "sužmogindama" gyvūnus. Migrantų kolonoje sutiksime ir liūtą, ir avelę, ir lapę, ir žąsį. Jie šioje būsenoje yra vieningi, globojantys vieni kitus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


- Sužinosime įdomiausius faktus, apie raketas, skrydžius, kosmines technologijas, dangaus objektus, tarptautines organizacijas; - Vykdysime raketų kūrimo dirbtuvėles; - Išbandysime mūsų sukurtą orginalų, raketų paleidimo aparatą su užvedimo rakteliu ir elektroniniu laikmačiu. - Variklio pagalba paleisime raketą į 100 metrų aukštį, iš kurio, sėkmingai išsiskleidus parašiutui, ji griš atgal ir bus padovanota mokiniams; - Kartu atliksime astronautų mankštą, bei paragausime sauso astronautų maisto; - Žaidimo metu "Mitas, ar teisybė" gilinsime žinias, skatinsime kritinį mąstymą. Sužinosime apie skirtingas tautas, jų pasiekimus, motyvus kosminėse technologijose; - Atskleisime, kaip Lietuva prisideda, prie skirtingų organizacijų, kokius palydovus yra paleidusi, susipažionsime su žymiais lietuviais, nusipelniusiais astronautikos srityje. - Organizuosime viktoriną, kurios metu vaikai sužinos begalę „kiečiausių“ dalykų apie kosmosą, astronautiką bei kosmines raketas; - Renginio gale diskutuosime, ką naujo ir netikėto sužinojome, taip pat kuo reiktų domėtis savarankiškai, norint ateityje tapti astronautu, arba lėktuvo pilotu.


Architektūros dirbtuvės: globalių iššūkių lokalūs sprendiniai

Žmogaus kuriama aplinka jau ilgą laiką vertinama atsižvelgiant ne tik į jos estetines savybes, bet ir į ilgalaikiškumą, naudotojų patirtį,, statybos kainą ir greitį. Vis dėlto, dėl žmogaus vykdomos veiklos šylant klimatui ir skirtingose pasaulio vietose kylant vis sunkesniems ekologiniams iššūkiams, pastaraisiais dešimtmečiais į statybos industriją žvelgiama ir per jos poveikio aplinkai prizmę. Kodėl naudojame medžiagas, kurių išgavimas daro neginčijamą žalą ekologinėms sistemoms? Ar įmanoma ir ar būtina suderinti pastatų estetiką, ilgalaikiškumą, prieinamą kainą bei efektyvų statybų procesą ir sykiu siekti ekologiškumo bei tvarumo? Ar praeityje naudotos tvarios statymo technologijos gali būti pritaikytos šiandien?

Šiuos ir kitus klausimus, susijusius su tvarios architektūros kūrimu, kartu su mokiniais spręsime pirmojoje pristatomo užsiėmimo dalyje. Per šias 40 susitikimo minučių mokiniai susipažins su statybos industrijos poveikiu gamtai, sužinos, kokios medžiagos yra tvarios ir gilinsis į tai, kaip skirtingų kraštovaizdžių savybės gali paveikti architektūrinius statomų pastatų sprendimus.

Antroje užsiėmimo dalyje mokiniai bus kviečiami patys sukurti kraštovaizdžio modelį ir tyrinėjant skirtingų medžiagų savybes suprojektuoti tvaraus pastato maketą. Užsiėmimo eigoje mokiniai bus kviečiami per paskirtą laiką priimti su kuriamo maketo eiga susijusius sprendimus: kokių reikės eskizų, kokios pagal juos turi būti parinktos ir išbandytos medžiagos, kokie bus statomi pastatai. Užsiėmimo pabaigoje, edukacinį užsiėmimą vedančiojo asmens palaikomi, mokiniai bus kviečiami pristatyti ir aptarti sukurtus pastatų maketus.

Šio užsiėmimo metu mokiniai ugdys aplinkos ir tvarios plėtros supratimą – susipažins su statybos pramonės poveikiu gamtai, įskaitant medžiagų išgavimo ir naudojimo įtaką aplinkai. Kurdami tvaraus pastato maketą mokiniai taip pat ugdys kūrybiškumo, kritinio mąstymo ir darbo grupėse įgūdžius.


Dzūkijos-Suvalkijos saugomų teritorijų direkcija

Žolininkystė yra senovinis amatas, kuris iš dalies pamirštas, bet kartu ir išlaikęs savo svarbą iki šiandien. Ši edukacinė programa sieks atskleisti mokiniams žolininkystės pasaulį, suteikti žinių apie augalų naudingumą ir jų panaudojimo galimybes.
Programa susideda iš teorinės ir praktinės dalies. Vaikai susipažins su augalais, jų naudojimo būdais, pasigamins darbelį iš perdirbto popieriaus su žolelių sėklomis, kurį vėliau galės panaudoti žolelėms išsiauginti.
Programa ugdo vaikų supratimą apie gamtą ir tvarumą, skatina kūrybiškumą ir suteikia praktinių žinių bei įgūdžių, kuriuos jie galės pritaikyti kasdienybėje.
Kviečiame atitraukti šiuolaikinį moksleivį nuo ekranų ir priminti, kad yra daug būdų atsipalaiduoti ir linksmai praleisti laiką.


Edukacija „Kalėdos – tradicija ar šiuolaikybė?“ yra skirta pradinių klasių mokiniams siekiant Kalėdinį laikotarpį paversti ne tik „blizgučių ir dovanų“ švente, tačiau kartu ir padėti suprasti, kaip Kalėdos atkeliavo ir kokią jų prasmę matė mūsų protėviai. Visa tai vaikams papasakos ir pademonstruos Elfutė, kuri laiko mašina atkeliaus iš praeities! Bet, o kas gi čia nutiko? Elfutė niekaip negalės suprasti, kodėl niekas nešvenčia TIKRŲJŲ Kalėdų. Kodėl eglutė dirbtinė ir tiek daug blizgučių?! O kur natūralūs papuošimai? O ir tas aguonų pienas, kurį mes gerdavome? Supratusi, jog tikroji Kalėdų dvasia gali išnykti kartu su ja, Elfutė nusprendžia rimtai padirbėti – parodyti vaikams, kaip reikia linksmintis ir švęsti tikrąsias tradicines lietuviškas Kalėdas.
Edukacijos tikslas yra supažindinti pradinių klasių mokinius su lietuvių Kalėdų šventimo tradicijomis, skatinti jų kūrybiškumą ir kultūrinį sąmoningumą bei ugdyti socialinius ir emocinius įgūdžius.
Edukacija susideda iš kelių pagrindinių veiklų:
• Aguonų pieno gaminimas: Mokiniai mokosi gaminti šį tradicinį lietuvišką Kalėdų, vieną iš 12 patiekalų, gėrimą, sužino jo istoriją ir reikšmę.
• Vaikai dekoruoja imbierinius meduolius, kurie vėliau tampa eglutės papuošimais.
• Mokiniai gamina ir dekoruoja papuošimus iš miltų ir druskos tešlos, kuriuos galės parsinešti namo.
•Mokiniai dalyvauja įvairiuose žaidimuose, kurie buvo žaidžiami Kalėdų laikotarpiu.
Veiklas įgyvendina patyrę edukatoriai, turintys ilgametę patirtį dirbant su vaikais ir organizuojant edukacijas. Jie užtikrins, kad veiklos būtų įdomios, įtraukiančios ir pritaikytos skirtingoms amžiaus grupėms. Garantuojame kokybišką ir įsimintiną patirtį visiems dalyviams!


Baltijos gintaras - istorija, apdirbimas, pritaikymas (išvažiuojamoji)

Pasakojimas apie Baltijos gintaro atsiradimą. Video medžiaga apie gintaro gaudymą, apdorojimą, suvenyrų kūrimą. Praktiniai užsiėmimai kaip atskirti tikrą gintarą, apdirbimas primityviais instrumentais. Suvenyro gamyba.


Koncertas „Skambanti Europa“ – tai muzikinė kelionė, kurios metu klausytojai bus supažindinti su ryškiausiais Europos klasikinės muzikos kompozitoriais ir skirtingų kraštų muzikinės raiškos priemonėmis. Iliustratyvi programa leis patirti ir pažinti Prancūzijos, Austrijos, Italijos, Vokietijos, Vengrijos, Čekijos, Lietuvos, Lenkijos ir kitų Europos valstybių įvairių epochų klasikinei muzikai būdingas intonacijas, ritmus ir sąskambius. Programoje skambės kompozitorių W. A. Mozart, A. Dvorak, A. Vivaldi, G. Bizet, M. K. Čiurlionio, J. Strauss, F. Lehar, M. K. Oginski, F. Chopin, J. S. Bach kūriniai. Į muzikinę kelionę klausytojus palydės Lietuvoje ir užsienyje retas soprano, fleitos ir arfos trio: Milda Baronaitė – Gudeikienė (sopranas), Julita Puidokė (fleita), Gabrielė Ašmontaitė – Bačkuvienė (arfa).


Kūrybinės teatro dirbtuvės paaugliams per teatrinės raiškos priemones padės moksleiviams sustiprinti savivertę, ugdys holistinį aplinkos suvokimą, skatins gilinti ir plėsti meninę patirtį. Užsiėmimų metu kartu su moksleiviais darysime įvairius vaidybinius trenažus, skirtus dėmesio valdymui, atmosferos/erdvės pajautimui, vaizduotės lavinimui, koncentracijai, emocinei atminčiai, bendradarbiavimui, tempo-ritmo pojūčiui, balso pažinimui ir valdymui ir tt. Improvizuotose situacijose pagal paskirtas temas, rengsime sceninius etiudus


Atrask ir išlaisvink savo komiškumą! Tai mokymai skirti norintiems išmokti juokauti, suprasti humoro paslaptis ir lavinti savo kūrybiškumą. Mokymų metu dalyviai susipažins su klounados istorija ir tradicijomis, mokysis scenos meno pagrindų, taip pat neverbalinio bendravimo ir emocijų raiškos.

Mokymų programos temos:

Klounados istorija: Dalyviai sužinos apie klounados kilmę, evoliuciją iki šiuolaikinės klounados. Aptarsime kaip klounados pricipai gali būti naudojami kitose srityse: viešajame kalbėjime, ant scenos ar net pasimatymo metu!

Scenos lygiai: Mokysimės įvairių scenos pasirodymų lygmenų, nuo paprastų vangios iki energingos vaidybos technikos. Dalyviai lavins scenos įgūdžius ir išmoks kurti įtaigius pasirodymus.

Neverbalinė komunikacija: Pabrėžiant kūno kalbos svarbą, dalyviai mokysis reikšti ir atpažinti emocijas be žodžių. Praktiniai pratimai padės suprasti, kaip gestai, mimika ir kūno judesiai gali perteikti jausmus ir mintis.

Humoro atradimas: Kartu ieškosime humoro šaltinių ir mokysimės juoktis iš savęs bei aplinkos. Dalyviai ieškos savo unikalaus humoro stiliaus ir mokysis jį išreikšti.

Klaida ir humoras: Mokymuose ypatingas dėmesys bus skiriamas klaidų priėmimui ir jų transformavimui į humorą. Praktikuosime situacijas, kuriose klaida tampa juokinga, ir mokysimės, kaip kūrybiškai reaguoti į netikėtumus.

Šie mokymai suteiks dalyviams galimybę ne tik atrasti humorą, bet ir lavinti socialinius įgūdžius, saviraišką bei pasitikėjimą savimi. Prisijunkite ir atraskite juoko galią bei kūrybiškumo džiaugsmą!


Biržų rajono savivaldybės Jurgio Bielinio viešoji biblioteka

Pasakojimo menas – amžių amžius menanti tradicija, iki šiol aktyviai gyvuojanti kai kuriose šalyse, tačiau Lietuvoje jau primiršta. Šia edukacija siekiama sudominti dalyvius šiuolaikiniu pasakojimo menu naudojant rimo ir ritmo elementus. Edukacijos metu dalyviai įtraukiami į žaidimus panaudojant akmenukus, išgaus ritmus, klausysis istorijos apie kareivį, papildytos muzikinių instrumentų (barškalai, skambalai, varpeliai) skambesiu ir kartu dainuos lietuvių liaudies dainas. Pabaigus pasakoti istoriją dalyviai įtraukiami į diskusiją apie žmonių santykius ir būties prasmę, akmens reikšmę žmogaus gyvenime. Jos metu naudojama smulkioji lietuvių liaudies tautosaka apie akmenį. Edukacijos pabaigoje visus suvienys žaidimas „Akmens kelias“. Edukacijos metu bus plėtojamos dalyvių bendrojo ugdymo programoje įgytos kultūrinė, komunikavimo ir meninė kompetencijos.


Pažintinis koncertas – susipažinimas su vario dūdomis „Zooparadas"

Panevėžio rajono Šilagalio kultūros centras

Šio kultūros ir meno renginio tikslas yra supažindinti vaikus su variniais pučiamaisiais instrumentais ir jų muzika, ugdant jų pažinimo, kūrybiškumo ir kultūrinio sąmoningumo kompetencijas. Uždaviniai apima suteikti žinių apie instrumentus, skatinti kūrybiškumą per muzikos ir gyvūnų imitacijas, įtraukti vaikus į diskusijas ir praktinius užsiėmimus, didinti kultūrinį sąmoningumą ir lavinti analitinius gebėjimus.  45 minučių trukmės interaktyvus koncertas, kurio metu vaikai žaidimo forma susipažins su variniais pučiamaisiais instrumentais ir įvairiais muzikos stiliais per „Zooparado“ kūrinius, imituojančius gyvūnus. Veikla bus papildyta vaizdine medžiaga apie instrumentus ir gyvūnus, skatins vaikų diskusijas, imitacijas ir šokius.


Miestinėtojų pamoka apie Lietuvos pajūrį su gide ir knygų autore Rūta Norkūne

Literatūrinis susitikimas su gide ir knygos vaikams „Keliaujam į pajūrį. Vija ir Meška miestinėja“ autore Rūta Norkūne. Susipažinsime su knygos personažais ir išsiaiškinsime kas yra „miestinėjimai“ ir kaip juos atlikti. Svarstysime, kas yra Klaipėdos kraštas ir kuo jis svarbus? Kuo pajūrys skiriasi nuo pamario? O Kuršių nerija nuo Neringos? Kokius pajūrio ir pamario istorijos faktus apie žmones ir vietas pasakoja legendos?  Atsakymų ieškosime žaisdami ir daikteliaudami. Susitikimą apibendrinsime ir žinias pasitikrinsime žaibo greičio protmūšyje apie Klaipėdos kraštą.

Edukacinio metu mokiniai susipažįsta su svarbiausiais Lietuvos pajūrio ir pamario kultūros paveldo objektais, simboliais ir legendomis. Žaidybinės ir patyriminės veiklos įtraukia kiekvieną mokinį ir padeda atrasti Klaipėdos krašto pažinimo ir skaitymo džiaugsmą.

Edukacinį užsiėmimą veda gidė ir edukatorė Rūta Norkūnė, Interaktyvių edukacinių ekskursijų vaikams ir suaugusiems iniciatyvos „Idėjų karalystė“ įkūrėja, pažintinių knygų vaikams „Vilnius. Vija ir Meška miestinėja“ (2021 m. pažintinės metų knygos vaikams nominantė) ir „Keliaujam į pajūrį. Vija ir Meška miestinėja“ autorė.

Jei nerandate tinkamo laiko, norėtumėte keisti maršrutą ar turite papildomų klausimų, susisiekite el. paštu idejukaralyste@gmail.com arba nurodytu telefonu.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Šilalės rajono savivaldybės kultūros centras

Kultūros paso tikslas yra orientuotas į vaikų ir jaunimo įtraukimą į etnokultūrinę veiklą per etnokultūrinį patyrimą ugdančias veiklas.  Per patyriminį jaunuolių mokymosi procesą sieksime perduoti supratimą apie etninės kultūros svarbą, tradicijas, jų išsaugojimą ir puoselėjimą, tautinę savimonę, meilę tradicinei kultūrai.
Pabėgimų kambario užduotys apimančios garsinius, vaizdinius elementus, sukuria ,,iliuziją", kuri ,,nukels" dalyvį į tikrą, lietuvišką žemaičio gyvenimą.
Per teminį pabėgimo kambarį jaunuoliams inovatyviai ir patraukliai pristatomos senosios tradicijos, užduotis paruoš etnokultūros specialistai, kurių metu dalyviai susipažins su senaisiais darbo įrankiais, kulinariniu paveldu, liaudies muzika, kalba, tradicijomis ir vietovėmis, kalba.


Edukacinių užsiėmimų dalyviai aptars vieną svarbiausių tradicinės Kūčių vakarienės valgį – kūčiukus. Sužinos kokių produktų reikia jų tešlos paruošimui. Tuomet patys kočios tešlą, pjaustys kūčiukus, sudės juos kepimui į skardą. Kepant kūčiukams dalyviai susipažins su Kūčių tradicijomis, aptars Kūčių stalo valgių ruošimo, valgymo papročius. Žiūrės vaizdinę medžiagą. Kai kūčiukai iškeps drauge juos ragaus. Sužinos ir išbandys žaidimus ir ateities spėjimus, burtus su kūčiukais. Išsiveš lauktuvių-kūčiukų į namus.


Prisiminkime tai ką sakė žymieji menininkai: Fluxus pradininkas J. Beuys yra pasakęs, kad kiekvienas žmogus yra menininkas. Prancūzų konceptualistas P. Bismuth šią mintį perfrazavo: „Kiekvienas yra menininkas, bet tik menininkai tai žino.“ Ir savo parodoje Pompidou centre eksponavo šokoladukus – sukurtus pagal menininko sukurtą receptą. Jei publika vartoja meną, tegul suvartoja ir kažką skanaus. Taigi: kas yra meno kūrinys ir kodėl keisčiausi daiktai tampa menu? K. Malevičiaus „Kvadratas“ yra menas, M. Duchampo pisuaras – menas, A. Warholo sriubos skardinės iš prekybos centro – menas, Y. Kleino mėlynai nudažytos drobės ... Ir ne bet koks menas, o patekęs į meno istorijos vadovėlius ir keičiantis meno istoriją! Britų menotyrininkas J. Bergeris teigia, kad atvaizdo prasmė keičiasi priklausomai nuo to, ką matome greta jo arba iškart po jo. Remdamiesi šia metodika, ir analizuosime meno kūrinius esančius parodoje. Pasvarstykime jei skardinę sriubos matome parduotuvės lentynoje – ji nėra menas, pisuaras tam skirtoje vietoje – taip pat, o patekę į galerijas ir muziejus daiktai įgyja kitą prasmę. Ir tai dar ne viskas – norėdami suprasti tuos keistus objektus ar tapybą (pavyzdžiui, J. Pollocko abstraktųjį ekspresionizmą (juk yra tekę girdėti, kad ir „mažas vaikas taip sugebėtų“, „ir aš taip galiu“), turime ne vien pamatyti juos meno šventovėse, bet ir suprasti KONTEKSTĄ – kas buvo prieš tai ir kas sekė po to, ką kūrė menininkas iki sugalvodamas tas „keistenybes“. Pasitelkdami įvairius metodus edukatoriai mokinius pakvies į kelionę po MO muziejų. Vaikščiodami po parodą ir aptardami kūrinius, kurie atrodo „kodėl tai menas“ bandysime patalpinti juos iš muziejinės erdvės į dalyvių įvardintas vietas ir matysime, kaip keisis meno paskirtis, diskutuosime, ieškosime argumentų, būsime meno kritikai, o tai mums padės suvokti, kaip šie meno kūriniai atsirado, kaip juos menininkai sukūrė ir kodėl jie yra tokie svarbūs šiandiena, kokia jų reikšmė šiandieniniame meno kontekste.


Trakų rajono savivaldybės viešoji biblioteka

Kvilingas – tai popieriaus lankstymo meno rūšis. Taikant šią techniką, siauros popieriaus juostelės sukamos į ritinėlius, o šie formuojami į įvairias figūras. Paruoštos detalės komponuojamos ir jungiamos į vientisą kompoziciją. Pasitelkus kvilingo galimybes, galima dekoruoti atvirukus, kurti nuostabius paveiksliukus, erdvines figūras, kvietimus, puošti interjerą. Vaikams šis užsiėmimas ypač naudingas, nes reikalauja kruopštumo, susikaupimo, kantrybės, lavina smulkiąją motoriką, sklandžius ir tikslius pirštų judesius, kurie turi didelę reikšmę ruošiant vaiko rankytę rašymui. Užsiėmimo metu  susipažinsite su šia popieriaus lankstymo technika bei pasigaminsite rankų darbo atviruką ar paveiksliuką pasirinktai progai. Kiekvienas edukacijos dalyvis parsiveš paties kurtą darbelį namo.


Žodį robotas sugalvojo visai ne mechanikas, o rašytojas. Daugelis rašytojų kūrė kūrinius, kuriuose herojai buvo ne vien tik žmonės, bet ir robotai. Skaitytojai dievino mokslinę fantastinę literatūrą, kurioje vaizdžiai buvo pasakojama apie tai, kokia gali būti ateitis. O ateityje buvo vaizduojama daugybė unikalių ir nežinomų technologijų, minimi robotizuoti humanoidai, gyvensiantys tarp žmonių. Po Antrojo Pasaulinio karo buvo pradėti gaminti pirmieji robotai - žaislai.
Edukacijos metu mokiniai paanalizuos pirmuosius robotizuotus išradimus literatūroje ir kultūroje. Sužinos, kaip atrodė
pirmieji robotai – žaislai. Mokiniai užsiėmimo metu sukonstruos roboto modelį, sujungs jį su energijos šaltiniu ir varikliu. Pažintinė dalis: teorinės dalies metu mokiniai stebės filmuką apie robotų atsiradimą literatūroje ir pop kultūroje. Kūrybinė veikla: iš skirtingo tipo medžiagų sukonstruos roboto modelį. Praktinė mokslinė veikla: modelyje sujungs elektros šaltinį su varikliu, kurio dėka robotas judės ir suksis. Tikslas - susipažinti su robotų atsiradimo istorija literatūroje ir pop kultūroje. Uždaviniai: 1. Palyginti senovinius robotus - žaislus su šiuolaikiniais.
2. Ugdyti techninius, konstrukcinius, kūrybinius ir meninius įgūdžius bei gilintis į istorijos, fizikos kultūros pažinimą. 3.
Padėti mokiniams suprasti, kaip vyko technikos kultūros pažanga. 4. Sukurti roboto modelį ir įdiegti veikimo mechanizmą.
Priemonės: variklis, baterijos laikiklis, laidai, gnybtų kaladėlė, baterija AA, karšti klijai, užtrauktukas, dekoravimo priemonės (blizgučiai, šinilinės vielutės, burbuliukai, akytės), atsuktuvai, replės. Rezultatai: kiekvienas mokinys susikonstruos judantį, besisukantį robotuką. Robotukai liks vaikams.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


Muzikinis edukacinis spektaklis „Trimito skrydis“

Koncertinė įstaiga Lietuvos simfoninis pučiamųjų orkestras

Tikslas – populiarinti pučiamųjų instrumentų žanrą, pradinių klasių mokiniams ugdyti kūrybinį potencialą, meninius gebėjimus, supažindinti su profesionaliuoju menu.
Uždaviniai:
1.Supažindinti mokinius su pučiamųjų instrumentų žanru, pasaulio tautų muzika ir įvairove.
2. Ugdyti toleranciją ir atvirumą įvairioms kultūroms.
 Daugelis iš mūsų mėgsta keliauti, ypač lėktuvais. Smalsu pakilti aukštai virš debesų ir iš tolo pamatyti Žemę, per dieną nuskrieti į kitą pasaulio pusę. Keliauti pamėgo ir Trimito miesto gyventojai. O vienas jų, nuo vaikystės skraidyti svajojęs pilotas Rainaras, sukonstravo muzikinį lėktuvą – juo galima ne tik apkeliauti Žemės rutulį, bet ir išgirsti viso pasaulio muziką!
Taigi, muzikinis “Trimito avialinijų” lėktuvas pirmąsyk leidžiasi į nepaprastą skrydį, kurio metu sužinosime, kad mūsų Žemė – pati nuostabiausia planeta, ją reikia branginti ir saugoti


Skaitmeninių medijų amžiuje yra neįtikėtina, jog yra įmanoma pasidaryti nuotrauką be fotoaparato. Nors fotografija dažnai suvokiama tik kaip skaitmeninė medija, labai vertinga susipažinti su esminiais analoginės fotografijos principais, kurie puikiai atsiskleidžia cianotipijos technikoje. Tai labai smagus užsiėmimas, lavinantis vaizduotę ir kūrybiškumą. Cianotipija padeda visus meninius talentus sujungti į vieną ir padaryti kažką įdomesnio, nei tai, ką siūlo modernioji visuomenė. Čia visuomet yra vietos improvizacijai ir leisti kūrybai tiesiog skleistis. Ši technika be galo įvairi, su ja gali labai daug eksperimentuoti ir savo darbus paversti šedevrais. Pradėsime nuo trumpo istorinio įvado į fotografinių procesų įvairovę bei raidą, apžvelgsime skirtingus fotografų ir fotomenininkų, dirbančių su cianotipijos technika, darbus, padėsiančius susidaryti įspūdį apie praktinį ir kūrybinį šios technikos pritaikomumą. Kiekvienas dalyvis turės progą pats pasigaminti savo fotografinį atviruką, kurį išsineš atminimui.


Linas neatsiejamas nuo lietuviškos kultūros ir tautosakos elementų. Linai, linų apdirbimas lydėdavo žmogų nuo jo gimimo iki pat mirties.  Tačiau šiandienai tai jau  retai kur auginama ir mažai kam pažįstama kultūra. Atsižvelgiant į bendrąsias ugdymo programas šiame edukaciniame užsiėmime siekiama dalyvius supažindinti su šio augalo auginimo ir apdirbimo tradicijomis.
Muziejaus ekspozicijoje dalyviai susipažins su 20 a. pradžios lino apdirbimo darbais.
Turės turės galimybę pamatyti tikrus linus, pasiklausyti, kaip barška lino galvutėje esančios sėklos, pajausti lino sėklytės glotnumą, patyrinėti lininių pakulų, siūlų ir audinių rūšis.  Išbandyti lininio rankšluosčio savybes. Paragauti linų sėmenų aliejaus su svogūnais ir juoda namine duona ar maltų sėmenų deserto
Įgytas žinias užtvirtins  grupelėse spręsdami rebusą arba dėliodami dėlionę. O atlikę užduotį dar sužinos, kokį metų mėnesį pavadino pagal linus.
Kūrybinio užsiėmimo metu susipažins su lininių marškinių siuvimo ir dekoravimo principais patys kurs simetrinį marškinių dekoro ornamentą, naudodami lino raižinio technika pagamintus  antspaudus.


Šio edukacinio užsiėmimo dalyviai turės galimybę pabuvoti XIX a. pab. - XXa.pr. mokykloje; pasėdėti senuose mokykliniuose suoluose, degant žibalinei lempai išmėginti rašymą žąsies plunksna, skaitys iš tarpukaryje išleistų vadovėlių, o triukšmaujantieji bus supažindinti su to laikmečio bausme- klūpojimu ant pabertų žirnių. Tad pamokose dalyviai pajus to laikmečio mokymo atmosferą, išbandys autentiškas priemones.


Armonikuojam! Kaip atsiranda muzika armonikos viduje?

Vienintelėse armonikų gamybos dirbtuvėse Lietuvoje kuriama lietuviškų armonikų meistrystės istorija formuoja unikalią instrumentų bei muzikavimo kultūrą, kurios užkulisiai atskleidžiami betarpiškai bendraujant su armonikas kuriančiu meistru Aurimu Puskunigiu. Klasėse/auditorijose meistro rankose grojanti armonika, su kurios specifiniu garsu bei melodijomis susipažįsta moksleiviai, jiems matant išardoma: tai išskirtinės akimirkos, kai visi dalyvaujantieji gali pamatyti armonikos vidų ir meistrui padedant suprasti, kaip armonika veikia.
Edukacijos metu rodomos atskiros armonikos dalys (rezonatoriai, dumplės, korpusai, balsai ir kt.) bei jų gamybos principai, įrankiai, supažindinama su skirtingų medienų rūšimis iš kurių gimsta armonika.
Mokiniai supažindinami su lietuviškų armonikų meistrystės kultūra, plečiamas jų suvokimas apie armoniką kaip įvairiapusiškai pritaikomą instrumentą, kuriuo galima atlikti ir tradicinius liaudies kūrinius, ir modernią muziką.  Supažindinant su armonikos dizaino elementais lavinamas mokinių estetinis suvokimas. Mokiniai įgyja naujų žinių apie armonikos kaip instrumento sandarą, veikimo ypatumus bei palygina su savo turimomis žiniomis.
Edukacijos tikslas - atskleisti lietuviškos armonikos meistrystės specifiką, supažindinti su armonikos veikimo principais bei instrumento ypatumais atliekant tiek tradicinę, tiek modernią muziką, skatinti mokinių kūrybiškumą.


Ekskursijos metu dalyviai pamatys16-25 gatvės meno piešinius, esančius ant pastatų sienų po atviru dangumi Marijampolėje. Šis miestas garsėja tarptautiniu gatvės meno projektu Malonny, kurio dėka miestas tapo išskirtinis, spalvingesnis, atviresnis savo idėjomis ir patrauklesnis miesto svečiams. Stebėdami paveikslus, dalyviai sužinos jų atsiradimo istorijas, darbų atlikimo techniką. Kiekvienas paveikslas yra unikalus, slepiantis savyje daug minčių ir prasmių. Sužinosime, kaip visame pasaulyje žinomos asmenybės, tokios kaip Bobas Dylanas ir Leonardas Cohenas, yra susiję su Lietuva. Mokiniai taip pat gaus informacijos, kaip jie patys galėtų užsiimti savanoryste ir prisidėti prie miesto erdvių gražinimo, o gal net patys dalyvauti gatvės meno piešinių konkurse. Ekskursijos pabaigoje mokiniai atliks virtualią užduotį, kurios nugalėtojai bus paskatinti prizais.


Orientavimosi žaidimas Burbiškio dvaro istorijos muziejuje

Daugyvenės kultūros istorijos muziejus - draustinis

Edukacinis užsiėmimas vyks Burbiškio dvaro istorijos muziejuje – išskirtiniame kultūros paveldo objekte, unikalioje dvarų kultūrą atspindinčioje vietovėje. Muziejaus ekspozicijos supažindina su XIX–XX a. I pusės dvarų istorija ir kultūra, dvarininkų pasaulėžiūra.  Edukacija kvies užsiėmimo dalyvius atraktyvia forma – per orientavimosi žaidimą – pažinti kultūros paveldą. Užsiėmimo dalyviai pasidalinę į nedideles grupeles, pasitelkę savo orientavimosi gebėjimus bei edukatoriaus pateiktus įvairius ženklus ir užuominas, ieškos žemėlapyje pažymėtų ir vietovėje esančių punktų. Keliaudami nuo vieno punkto prie kito, mokiniai atliks įvairaus pobūdžio ir skirtingus gebėjimus ugdančias užduotis (atsakyti į klausimus, atrasti paslėptus objektus, pateikti vaizdines interpretacijas ir kt.).


Edukacinė programa „Lietuviškos Kūčios ir Kalėdos" (9 - 12 kl.)

Jonavos rajono savivaldybės kultūros centras

Tikslas - skatinti moksleivių domėjimąsi žiemos švenčių tradicijomis. Uždaviniai: 1. Supažindinti moksleivius su mitinio pasaulio slėpiniu, kasdieniško ir sakralaus laiko samprata. 2. Aktualizuoti Advento darbus, sudominti Kūčių vakaro burtais, draudimais 3. Išryškinti vakarojimo tradicijos reikšmę jaunimo kultūrai. 4. Išryškinti Kūčių vakarienės vertę šiuolaikinėje kultūroje. 5. Mokytis Advento - Kalėdų tautosakos. Užsiėmimo dalyvių dėmesys sužadinamas apskritojo stalo diskusija. Užmezgamas pokalbis apie jaunimo užsiėmimus Advento laiku. Prisimenamas visoje Lietuvoje gyvavęs jaunimo paprotys vakaroti: susieiti vienoje troboje bendro darbo dingstimi, pasakoti visokius atsitikimus, juokus, pasakas, žaisti žaidimus. Aptariami Advento draudimai, jų prasmė, sekamos sakmės. Demonstruojamas video siužeto „Advento darbai“,  fragmentas. Vaikinai mokosi vyti virvę, merginos - plėšyti plunksnas. Pristatomos Kūčių dienos tradicijos: ritualinis apeiginis apsivalymas, namų, kiemų tvarkymasis, prausimasis. Didesnis dėmesys skiriamas Kūčių stalo paruošimui, valgių simbolikai, eglutės puošimo tradicijai, mirusių protėvių pagerbimui. Aptariami likimą lemiantys tikėjimai ir burtai, išbandomos kai kurios burtų formos: liejiniai su žvake, skaičiavimas. Demonstruojamas video siužeto „Lietuviškos Kūčios“ fragmentas. Moksleiviai mokosi Advento-Kalėdų dainų, žaidimų, ratelių. Liejama žvakė mirkymo būdu arba su forma. Siekiamas poveikis: mokiniai išmoks keletą Advento laikotarpio darbų, burtų, suvoks draudimų prasmę, Kūčių vakarienės vertę, išmoks lieti žvakę su mirkymo būdu arba su forma, pritaikys įgytus gebėjimus projektuose. Veiklos įgyvendintojas: JKC Krašto muziejaus edukatorė Rasa Kulytė - Libienė. Išsilavinimas: 1989 - 1993 m. ŠPI, pradinio mokymo pedagogika ir metodika; 2014 – 2016 m. VDU, etnologijos ir folkloristikos magistras. 20 metų pedagoginė  patirtis mokykloje, 9,5 metų etninės kultūros specialistės, edukatorės patirtis muziejuje.


Programa lavina kūrybinį mąstymą (verbalinį ir neverbalinį). Siekiama dalyvius sudominti, skatinti ieškoti, smalsauti, tyrinėti, kurti naujas asociacijas, laisvai ir nestereotipiškai reikšti mintis, lavinti vaizduotę. Visą informacija pateikiama žaidimo forma, taip ji geriausiai įsimenama. Žaisdami vaikai jaučiasi laisvi ir būna labai imlūs, kartu ugdomi darbo grupėse įgūdžiai


Švietimo sistemoje, darbo rinkoje ir kitose gyvenimo srityse akcentuojama kūrybiškumo svarba. Kūrybiškumas (kaip vidinė žmogaus savybė) apibrėžiamas, kaip gebėjimas atrasti naujas idėjas, mąstyti savarankiškai, greitai orientuotis probleminėse situacijose, rasti netipinius sprendimus. Edukacijos "Užkurk vėją kalvoje: kūrybiškumo lavinimo dirbtuvės" metu mokiniai sužinos individualaus ir komandinio kūrybiškumo lavinimo metodus, daugelį jų išbandys praktiškai. Dalyviai sužinos, kodėl kartais svarbu neskubėti ir atidėti darbus, kaip sėkmingai parduoti akmenį, apipavidalinti automobilių antenas, užsidirbti nešiojant marškinėlius, greitai atsibusti ryte, kokius akinius ir kvepalus naudoja šunys, kaip kurti pasakas, pavalgyti „aklai“ ir įveikti „Neįmanomą misiją“ užsiimti neurobika ir kaip su kūrybingumu susiję greipfrutai ? Edukacijos metu dalyviai „prasilauš“ kūrybingumo srityje ir šį gebėjimą galės panaudoti užsiimdami kūryba, lengviau mokydamiesi, atlikdami užduotis mokykloje ir susidurdami su gyvenimo iššūkiais.


Volker Ludwig „Bela, Bosas ir Bulis“, spektaklis vaikams

Spektaklis pagal vokiečių dramaturgo Volker`io Ludwig`o pjesę „Bela, Bosas ir Bulis? supažindina su naujos krypties - probleminiu teatru vaikams. Su vaikais reikia kalbėti apie problemas, neigiamus dalykus. Kai vaikas turi problemą ir mano, kad toks yra vienas, tuomet yra labai sunku, o kai pamato viską iš šalies, supranta, kad viskas nebeatrodo taip tragiškai. Pagrindiniai spektaklio personažai - septynmečių draugų trijulė - Bela, Bulis ir Bosas. Tai ne vardai, o pravardės, atitinkančios ir personažų charakterius. Bela - graži mergaitė, kaprizinga, gyvenanti tik su mama, Bulis - varganai gyvenančių tėvų vaikas, stačiokiškas berniukas. Bosas - turtingų tėvų vaikas, lepūnėlis. Visiems šiems pagrindiniams personažams trūksta dėmesio ir meilės. Jie susidraugauja ir bando vienas kitu rūpintis ir vienas kitam padėti. Režisierius Antanas Gluskinas teigia, jog šiuo spektakliu nesiekia reformuoti vaikų teatro: jam tiesiog svarbu kalbėti su vaiku tomis temomis, kurių vengia kiti. „Kai tyli tėvai, mokytojai, visuomenės veikėjai ir televizija, turi kalbėti teatras, - mano režisierius. - Drąsiai, žaismingai, be perdėtos didaktikos ir moralizuojančio tono.


Nacionalinis muziejus Lietuvos Didžiosios Kunigaikštystės valdovų rūmai

Kas yra herbai? Kur ir kodėl jie buvo naudojami? Kokie asmenys ar institucijos juos turėdavo? Ką reiškė herbas senovėje ir ką - šiandien? Per edukacinį užsiėmimą dalyviai sužinos kaip herbai atsirado, kokios jų sudarymo taisyklės, ką reiškia heraldikoje naudojamos spalvos, kokios figūros naudojamos komponuojant herbą, ką jos simbolizuoja. Valdovų rūmų muziejaus ekspozicijose dalyviai ieškos herbinių ženklų, puošiančių gobelenus, monetas, koklius, taures. Įgytas žinias pritaikys gamindami savo herbą (5 ir 6 kl. mokiniai) ir kurdami apie jį pasakojimą (7 ir 8 klasių mokiniai).


Mobilus planetariumas - interaktyvi pamoka

Kas yra mobilus planetariumas?
Jums nereikia niekur keliauti, kad galėtumėte mėgautis nepakartojamais vaizdais ir įspūdžiais! Mobilus planetariumas atkeliaus tiesiai pas Jus į svečius! Tai yra pripučiamas kupolas, kuriam tereikia didesnės erdvės pastatymui, o visa kita palikite mums! Tai neįtikėtinas būdas sužinoti apie įvairius pasaulio ir kosmoso stebuklus, ir čia tikrai išgirsite daugybę "wow", "oho" ir kitų nepakartojamų žodžių. Be to, visa tai įkvėps Jūsų mokinius geriau suprasti juos supantį pasaulį. Planetariumo generuojamas 360 laipsnių vaizdas sužadins kiekvieno vaizduotę ir sukurs tokią iliuziją, tarsi dalyvautume filmo veiksme. Mūsų tikslas - interaktyvi pamoka, perteikianti mokomuosius dalykus, pagal naujos kartos mokslo standartus.

Tačiau tai bus ne tik filmo žiūrėjimas pasirinkta tema, bet ir edukacinė programa, kurios metu vaikai pasigamins po asmeninį šviečiantį žvaigždyną, kurį galės parsinešti namo ir turėti prisiminimą bei paskatinimą labiau domėtis mus supančia aplinka.
Patirkite neišdildomus įspūdžius mobilaus planetariumo seanse!


Kultūrinė edukacinė programa – ekskursija „Lietuvos istorinės asmenybės Vilniaus senamiestyje“ (Nuotolinė paslauga)

Kultūrinė edukacinė programa “Lietuvos istorinės asmenybės Vilniaus senamiestyje” Programos metu aplankysite šešis Vilniaus senamiesčio paminklus ir plačiau susipažinsite su šešiomis Lietuvos istorinėmis asmenybėmis, apie kurias mokiniai mokosi per lietuvių literatūros ir istorijos pamokas (Žemaitė, V. Kudirka, S. Daukantas, K. Donelaitis, A. Mickevičius, J. Basanavičius). Kelias skulptūras pakalbinsime ir pasiklausysime jų istorijų, apie kurias nerašo mokykliniai vadovėliai. Vilnius yra ketvirtasis miestas pasaulyje, prakalbinęs skulptūras. Šios programos tikslas sudominti ir įtraukti mokinius į mokymosi procesą, supažindinti su Lietuvos istorinių asmenybių paminklais Vilniaus senamiestyje, padėti mokiniams gilinti ir plėsti jų dalykines ir bendrąsias kompetencijas bei ugdyti kultūrinį-istorinį sąmoningumą Programos metu mokysimės užsimegzti asmeninius santykius su vizualiuoju menu (skulptūromis). Mokiniai prisimins, kaip XX a. pradžioje buvo atkurta Lietuvos valstybė, kokia buvo Lietuvos gyventojų padėtis Rusijos imperijoje, tautinio atgimimo epizodus, plačiau susipažins su pirmaisiais lietuvybės, tautinio atgimimo skatintojais. Ekskursijoje naudojama įvairi vizualinė medžiaga atskleidžianti tematiką. Edukacinės programos turinys ir forma pritaikoma individualiai pagal amžiaus grupes.


Rašytojo J.Biliūno gyvenimo ir kūrybos refleksijos. Spektaklis „JIS IR JI“

Tai savita literatūros ir teatro jungties pamoka, jos objektas – J. Biliūno gyvenimas ir kūryba. Neilgas, tačiau ryškus J. Biliūno kūrybos kelias artimas moksleivių auditorijai jaunatviška patirtimi, atspindintis XX a. pr. Lietuvos istorijos aktualijas. Paslauga atliepia tematinį 2023 m. (Vilniaus 700 metų sukakties) prioritetą – savo krašto istorijos ir kultūros asmenybių pažinimas (J. Biliūnas – vienas ryškiausių XX a. pradžios Lietuvos kūrėjų, visuomenės veikėjų). I-oje renginio dalyje pristatomas spektaklis „Jis ir ji“ (https://soloteatras.lt/spektakliai/jis-ir-ji/) pagal J. Biliūno ir jo žmonos J. Janulaitytės- Biliūnienės atvirlaiškus. Spektaklį kūrė žinomi Lietuvos kūrėjai - rež. B. Mar, aktorius A. Kazanavičius, dail. I. Pačėsaitė; jis sukurtas originalia forma (dok. teatro žanras), ypač mėgstamas jaunimo auditorijos. Jame akcentuojamos nūdienai svarbios J. Biliūno vertybės –atjauta „mažajam“ žmogui, meilė ir pasiaukojimas tėvynei. II-oje renginio dalyje – kūrėjų diskusija su moksleiviais, leidžianti neformaliai pažvelgti į J. Biliūną, kalbėtis apie menininko kūrybos prasmę. Jos metu moksleiviams duodama užduotis sukurti ir perskaityti savo atvirlaiškį rašytojui, panaudojant jo kalbos stilistiką. Paslaugos temos aktualios šiandienos karo Ukrainoje akivaizdoje – XX a. pradžios Rusijos mėginimas nutautinti Lietuvą (lietuviškos spaudos draudimas ir persekiojimas) – šiandien svarbu moksleiviams ugdyti meilę savo kraštui, suvokti istorijos sąsajas su dabartimi. Renginys gali būti rodomas Vilniuje ir kitose Lietuvos vietovėse, iš anksto suderinus su mūsų komanda.


SFERINIS KINAS - mobilusis planetariumas (5-12 kl.)

Įsitraukite į nepakartojamą Sferinio Kino pasaulį! SFERINIS KINAS – tai paslaptinga, apskrita kaip žemė 360° kampo veiksmo erdvė aplink Jus, sužadinanti jausmus, sukurianti įspūdingas emocijas ir neįtikėtiną iliuziją! Sferinis Kinas turi mobiliuosius planetariumus, su kuriais vyksta į ugdymo įstaigas ir demonstruoja kultūrinės edukacijos kino filmus 360° kampo formatu. Įmonė teikia aukštos kokybės ir kultūrinės vertės paslaugas skirtas mokiniams nuo 1 iki 12 kl. Kviečiame visus į virtualią tikrovę, kurioje skrisime į nesibaigiančias kosmoso platybes, lįsime į žmogaus vidų, nersime į vandenyno gelmes ir plaukiosime su rykliais, aplankysime kultūrines vietas, susipažinsime su kultūros paveldais, kitu kampu išvysime pasaulio stebuklus, patirsime daug nuotykių, o svarbiausia – pasijusime tikrais neįtikėtinų įvykių dalyviais! Sferinio kino seansas tampa netradicine pamoka, kurios metu vaikai susipažįsta su kitomis pasaulio šalimis, regionais, Žemynais, planetomis, pasaulio stebuklais, vandens ir žemės gyventojais, inovatyviais atradimais, kosmoso ir kitais reiškiniais, o filmų turinys pasižymi vertybėmis: kultūros paveldo puoselėjimo svarba, aplinkos saugojimo būtinybė, savitarpio supratimas ir pagalba kitiems, pasiaukojimas, pasaulio žmonių kultūros įvairovės ir kitokių žmonių nei TU priėmimas, meilė gyvūnams, pagarba sau ir kitiems. Siulome didžiausią sferinių kino programų spektrą visoje Lietuvoje įvairiomis temomis, kurios plečia kultūrinį akiratį, žadina vaikų pastabumą, jautrumą, kūrybiškumą, didina mokymosi motyvaciją ir teikia pasaulio pažinimo džiaugsmą. Turime 24 programas, kurias, pagal mokinių amžiaus grupes ir mokyklose dėstomus dalykus, kartu su mokytojais, mokiniams padeda tinkamai pasirinkti ir rekomenduoja mūsų specialistai. Programas ir filmų klasifikavimą rasite: www.sferiniskinas.lt


Spektaklis „ANTIGONĖ“– antikinės dramos sceninė interpretacija (išvažiuojamasis renginys)

Tai savita literatūros ir teatro jungties pamoka, kurios objektas – Sofoklio tragedija „Antigonė“ bei jos sceninė interpretacija, pristatyta eilėje tarpt. teatro festivalių, pelniusi eilę apdovanojimų už aktorinį meistriškumą bei interpretacijos originalumą (plačiau: https://soloteatras.lt/spektakliai/antigone/). Spektaklyje Birutė Mar atlieka 6 Sofoklio personažų vaidmenis: Antigonės, jos sesers Ismenės, karaliaus Kreonto, jo sūnaus - Antigonės sužadėtinio Haimono, sargybinio bei žynio Teiresijaus. Svarbus antikinės tragedijos personažas Choras šiame spektaklyje įkūnija beveidės, gebančios prisitaikyti nūdienos visuomenės paveikslą.
Antroji renginio dalis - moksleivių susitikimas ir pokalbis su režisiere, kurio metu plačiau apžvelgiama antikinio teatro raida: aktorė pasidalins kelionių po antikinio teatro pasaulį patirtimis, bus diskutuojama apie šiuolaikinio teatro galimybes autentiškai interpretuoti antikinę dramą. Moksleiviams siūloma užduotis sukurti savą, nešablonišką klasikinės graikų dramos sceninės interpretacijos sumanymą, taip skatinant juos individualiai mąstyti, suvokti
praeities ir dabarties sąsajas. Sofoklio kūrinio „Antigonė“ bei pagal jį sukurto spektaklio temos itin aktualios šiandienos karo Ukrainoje akivaizdoje – svarbu suvokti, kaip baimė prarasti valdžią gali virsti agresyvia diktatūra, itin aktualu moksleiviams ugdyti savarankišką drąsų požiūrį į istorinius įvykius, suvokti jų sąsajas su dabartimi.
Renginys gali būti rodomas Jūsų švietimo įstaigoje, arba kitoje, mūsų užsakytoje vietoje, iš anksto suderinus su mūsų komanda.


Programos tikslas – supažindinti dalyvius su ilgu lino virsmo iš augalo į audinį keliu. Uždaviniai: (1) papasakoti apie linininkystės tradicijas Lietuvoje; (2) supažindinti su linų auginimo ir apdirbimo darbais, žaliavomis ir jų panaudojimu. Programos vadovė pasakoja apie linų sėjimą, linų auginimą, jų priežiūrą, panaudoja su linų darbais susijusius terminus, įterpia tautosakinių dalykų: pasakų, posakių, patarlių, mįslių apie liną. Klausydamiesi dainų apie liną dalyviai imituoja lino darbų judesius ir įsimena darbų ciklą. Pasiklausę ir pasimokę žaisdami vaikai bando apdoroti linus tradiciniais įrankiais ir technika. Parodžius, kaip buvo linai kuliami, duodama pabandyti kulti su kultuvėmis. Rodomas linų mynimas. Vaikai su mintuvais išsimina linų saują: stengiasi gerai išminti, kad linai liktų be spalių, švelnūs. Po mynimo linus pabando išbraukti. Kai linai išbraukti, jie šukuojami. Mokiniai pabando išmokti linus ir iššukuoti. Kai šukuojant linus iškrinta pakulos, iš jų mokiniai pabando nuvyti virvę. Taip pat mokosi verpti rateliu, austi. Sužinodami apie tokį lino – augalo kelią, nejučia suvokia ir lino reikšmę protėvių buityje ir kultūroje. Papildoma metodinė ir vaizdinė medžiaga: panaudojami dainų apie liną įrašai, panaudojami tikri linų apdorojimo įrankiai ir technika, krašto audėjų darbai: prijuostės, juostos, rankšluosčiai, staltiesės ir kt., A. Razmislavičienės knygelė „Dienos darbeliai – plonos drobelės“ („Lututė“, 2005 m.).


Šviesa yra svarbi žmogaus gyvenimo dalis. Tai padeda mums pamatyti savo aplinką. Kai saulė nusileidžia, dauguma pasaulio šviesos šaltinių yra žmogaus sukurti. Tačiau yra ir pasaulis, kuris švyti švelnia ir spalvinga natūralia šviesa. "Švytinčių būtybių pasaulio" edukacijos metu išgirsite apie gamtoje sutinkamus neregėtus, šviesą skleidžiančius gyvius, išbandysite ypatingą piešimo techniką, naudojant neonines spalvas ir apšvietimą. Visa tai patirsite atvykę į nuostabiame Plungės parke įsikūrusiame Žemaičių dailės muziejuje. Netikėti įspūdžiai garantuoti!


Dirbtuvių metu vaikai kuria originalų floristinį aksesuarą pasirinktinai: kaklo pakabuką (duodama odinė virvelė su metaliniu užsegimu) arba raktų pakabuką (duodamas metalinis žiedelis su grandinėle). Aksesuaras kuriamas graikinio riešuto kevale.
Kuriama tik iš natūralių medžiagų: džiovintų gėlių, mažų kankorėžiukų, stabilizuotų samanų, kitokių smulkių džiovintų augaliukų. Jokio plastiko ir jokių blizgučių! Medžiagos kompozicijai pritaikomos pagal metų laiką, sezonines šventes.
Sukūrę darbelį, vaikai gali iškart jį praktiškai panaudoti - užsisegti ant kaklo, prisegti prie raktų ar papuošti savo kuprinę.
Edukacinės dirbtuvėlės vyksta Druskininkų amatų centre "Menų kalvė", kur yra įsikūrę net 9 skirtingų sričių menininkai. Mokinių grupės gali apsilankyti visose dirbtuvėse bei apžiūrėti parodų salėje kas mėnesį besikeičiančias įvairių kūrėjų parodas. Edukacinis užsiėmimas vyksta Rūtos Kazakevičienės floristikos dirbtuvėje, kur vaikai pamatys gausybę gamtos turtų: ne tik lietuviškos gamtinės medžiagos, bet ir tokių egzotiškų augalų, kaip "budos riešutas", "dramblio ausys", "gervės kuodas" ir kt. Apžiūrėję floristės dirbtuvę, vaikai žais įdomų gamtinį žaidimą.
Edukacinės veiklos metu vaikai susipažins su floristo darbo specifika, pamatys įdomių, neįprastų meno kūrinių, išbandys savo kūrybinius gebėjimus kurdami meninę kompoziciją, kurią parsiveš namo.
Edukaciją veda menininkė floristė Rūta Kazakevičienė.


Edukacinis koncertas "Muzikinė kelionė per epochas"

Edukacinis koncertas „Muzikinė kelionė per epochas" supažindinus moksleivius su skirtingų epochų muzika ir jos skiriamaisiais bruožais. Koncerto metu moksleiviai susipažins su pagrindiniais baroko, klasikos, romantizmo ir modernizmo muzikos stilių ypatumais. Moksleiviai girdės tokių kompozitorių kaip Bacho, Mocerto, Bethoveno, Šopeno, Dvoržako, Geršvimo ir kt. atliekamus kūrinius. Profesionalių muzikantų gyvai atliekami kūriniai suteiks moksleiviams naujų emocinių ir meninių patirčių. Atliekamus kūrinius muzikantai pristatys ir paaiškins ne tik stiliaus ypatumus, bet ir atkreips dėmesį į turinį, išraiškos priemones, atlikimo būdą ir kūrinio idėją. Todėl moksleiviams sužinos ir išmoks atskirti pagrindinius epochų skiriamuosius bruožus. Nemažiau svarbu muzikinę epochą susieti su istoriniu laikmečiu ir jame vyravusia visuomenės pasaulėžiūra ir filosofija. Taigi, moksleiviai ne tik klausys muzikos, bet ir išgirs įdomių pasakojimų. Muzikos kūriniai veikia emocijas, tobulina pasaulėjautą, keičia požiūrį į aplinką, skatina asmenybės progresą. Šiuo koncertu prisidėsime prie visapusiškai išsilavinusios ir kultūringos asmenybės ugdymo.


Edukaciniame užsiėmime, vykstančiame Trakų Pusiasalio pilyje, dalyviai išsiaiškins rankraštinės ir spausdintos knygos atsiradimo istoriją, supras, koks ilgas ir sudėtingas buvo knygos kelias. Turės galimybę išvysti atkurtą Gutenbego preso repliką. Žąsies plunksna parašys savo vardo ir /ar pavardės pirma raidę ( inicialą). Supras kodėl ir kaip knygos buvo perrašinėjamos ranka.


Orientacinis pasivaikščiojimo žaidimas SENIEJI DRUSKININKAI

Interaktyvi ekskursija, kurios lankomus objektus turėsite rasti patys, vedami mūsų virtualaus gido Braino. Lyg detektyvinę bylą narpliosite Druskininkų istoriją, kol ištyrinėsite pagrindinius Druskininkų lankomus objektus. Pasidalinę į nedideles grupeles, į savo telefonus komandiškai gausite suktas užuominas, kurias išnarpliojus - rasite vietą, kurią jums gidas nori parodyti - gal tai bus pastatas, o gal paminklas, kitą kartą - stebuklingas suolelis, ant kurio pasėdėjus išsipildys noras. Tik suradę tai ką reikia ir išklausę trumpą ir įdomią informaciją apie savo rastą "lobį" galėsite tęsti žaidimą, keliaudami prie sekančios užduoties, kol žingsnis po žingsnio išspręsite DRUSKININKŲ DETEKTYVĄ. Aktuali informacija - žaidimas vyksta naudojantis išmaniaisiais telefonais (programėlėmis Whatsapp, Viber arba Messenger. Visiems dalyviams nebūtina turėti išmanųjį telefoną). Gidas fiziškai su jumis nedalyvauja, tačiau realiu laiku lydi jus, būdamas kitame ekrano gale. Žaidimas įdomus ir inovatyvus tuom, kad lankomų objektų ieškote patys, mūsų gidas jums padeda ir prižiūri, kad nepaklystumėte. Svarbus lydinčiųjų asmenų įsitraukimas į veiklą, tačiau neišsigąskite - dar nepaklaidinome nė vienos klasės, visi saugiai ir laimingai grįžo į mokyklas. Ar pasiruošę naujam nuotykiui?
Edukacijos metu dalyviai gali gauti pažinimo, istorijos raktus.


Viešoji įstaiga Alytaus kultūros centras

„Lėlių gamybos dirbtuvės skirtos Lietuvos šimtmečio Dainų šventei“, yra dedikuojamos 2024 metais vykstančiai Šimtmečio Dainų šventei. Viena iš pagrindinių Dainų šventės idėjų – puoselėti bei atrasti lietuviškas vertybes. Šių dirbtuvių metu puoselėsim Dainų šventės idėją - kartu su edukacijos dalyviais pasinersime į ilgaamžę lietuvišką kultūrą, susipažinsime su unikaliomis tradicijomis per įvairiapusišką lietuvių tautosakos, apsakymų, pasakų, dainų pasaulį, kuriuose apstu girios, medžių, gamtos motyvų.  Dalyviai šioje edukacijoje ne tik atras, prisimins lietuviškos literatūros bei kultūros gausą, bet ir įgaus žinių apie lėlių teatro specifiką, gamybą ir pavyzdžius. Edukacijoje Įgytas praktines, literatūrines ir kultūrines žinias, moksleiviai pritaikys praktinėje užduotyje.


A. Baranausko ir A. Vienuolio-Žukausko memorialinis muziejus

Antrą šimtmetį veikiantis Anykščių siaurojo geležinkelio stoties kompleksas ir jame įrengtas Siauruko muziejus – ypatinga vieta, kurioje per įvairius pojūčius pažįstamas technikos paveldas, atskleidžiamas transporto sistemos funkcionavimas kaip šalies istorijos dalis. Edukacinės programos tikslas – aktualizuoti technikos paveldą kaip krašto istorijos pažinimo ir nacionalinio pasididžiavimo priemonę, paskatinti vyresniųjų klasių moksleivius įžvelgti ir atpažinti aplinkoje istorinę reikšmę turinčius paveldo objektus. Tikslų siekiama, sukuriant pasakojimo ir asmeninių patirčių sąsajas tarp muziejinės-edukacinės erdvės, mokykloje įgytų fizikos ir istorijos žinių bei realaus šiandieninio gyvenimo, pasitelkiant autentiškus eksponatus bei šiuolaikinius, įtraukiančius informacijos pateikimo būdus. Programa patenkins vyresniojo mokyklinio amžiaus moksleivių norą panaudoti įgytas mokyklines žinias realiame gyvenime, leisdama įsitikinti, kad skirtinga dalykinė informacija yra vientisa pasaulio pažinime, o kiekvienas technikos atradimas kada nors gali atsisukti ir prieš žmogų.


Vasario 16-osios kūrėjai ir puoselėtojai Palangoje. Orientacinis detektyvas

Orientacinis žaidimas „Vasario 16-osios kūrėjai ir puoselėtojai Palangoje“ sukurtas pasitinkant Lietuvos valstybės atkūrimo 100-ąsias metines. Edukatorės nutarė "išeiti" iš muziejaus pastato, tam pasirinko naują užsiėmimo formą – orientacinį žaidimą, vykstantį nuo miesto centro iki Birutės kalno. Užsiėmimo pradžia – Palangos senoji autobusų stotis, čia edukatorės pasitinka dalyvius. Žaidimas yra komandinis, gali dalyvauti 1-3 klasės vienu metu. Dalyviams siūloma susiburti į grupeles po 2-5 asmenis. Grupei reikia turėti rašiklį ir išmanųjį telefoną. Dalyviams išdalinami žemėlapiai ir užduočių-užuominų kortelės. Orientuodamasi pagal žemėlapį kiekviena grupelė eina savarankiškai ir nuorodų-užuominų pagalba suranda 13 objektų bei atsako į klausimus. Taip keliaudami dalyviai atranda pačias netikėčiausias vietas ir tarsi detektyvai išnarplioja painų atkurtos Lietuvos istorijos mazgą. Klausimai yra susiję su istorinėmis vietomis ir asmenimis bei objektais: V. Jurgučiu, Palangos progimnazija, A. Smetona, J. Šauliu, Lietuvos Nepriklausomybės aktu, Lietuvos trispalve, J. Žemaičiu, R. Kalanta, spektakliu „Amerika pirtyje“. Keliaudami sužinome, kodėl 1920 m. į Palangą atvyko britų diplomatas J. Y. Simpsonas, kur pasodintas Tautos vado ąžuolas, kokie inicialai iškalti Skautų slėnio akmenyje, kuo žymūs Palangos 1970- tųjų metų „akmenys“ ir pan. Žaidimo maršruto ilgis 3 km., trukmė 2,30 val., paskutinė maršruto stotelė – Palangos gintaro muziejus. Užsiėmimų klasėje dalyviai su edukatorėmis aptaria žygio įspūdžius ir rezultatus. Smagiai ir žaismingai įsisavinamos svarbios istorijos datos, netikėtos žymių asmenų gyvenimo detalės, naujai pamatomos pažįstamos vietos.


VšĮ Urbanistinio Šokio Teatras "Low Air"

Monospektaklyje „Vyrsmas“ vaizduojama vyro vidinė kelionė iš stereotipais grįsto vyriškumo į savęs supratimą ir priėmimą.
Kokie emociniai ir psichologiniai barjerai trukdo šiuolaikiniams vyrams atsiverti? Ką reiškia būti pažeidžiamiems ir atjaučiantiems savo pačių atžvilgiu?
„Jautri atvira širdis gali atrodyti silpnybė „normaliems“, save supaprastinusiems, savo autentiškumą į priimtinumą iškeitusiems, Lietuvoje – ypač vyrams. Galvoje nuolat sukasi mintys – kas, visgi, yra normalu? Jei aš esu tik tušti kevalai, pilni nieko? Ko verta egzistencija, jei joje manęs nėra?“ – klausia spektaklio kūrėjas Marius Eidrigevičius.


Interaktyvi ekskursija „Užupio skersvėjais“

Interaktyvioje ekskursijoje  „Užupio skersvėjais“ mokiniais sužinos, kokių įdomių istorijų per šimtmečius prikaupė gatvės ir kiemeliai, kitame Vilnelės upės krante. Sakoma, kad Užupis – seniausias Vilniaus priemiestis. Senovėje čia prie upės veikė malūnai, dundėjo amatininkų staklės ir įrankiai, o šiandien čia – nepriklausoma respublika, kurioje šurmuliuoja menininkai ir laisvų žmonių idėjos.

Ekskursija „Užupio skersvėjais“ kviečia tyrinėti meniškąjį rajono veidą ir jo simbolius. Miestinėsime po svarbiausias Užupio vietas, žaisdami ieškosime meno kūrinių, bandysime išsiaiškinti jų idėjas o gal ir savo ženklą pavyks palikti? Ko tik Užupyje nerasi: nuo legendomis apipintų skulptūrų iki ryškiaspalvių graffiti piešinių ant sienų; kokie tik kūrėjai čia neįamžinti: nuo amatininkų puodžių iki avangardinio kino kūrėjo.

Edukacinis užsiėmimas-ekskursija „Užupio skersvėjai“ supažindina mokinius su svarbiausiais Užupio res publikos unikalumu,meno kūriniais, kultūros paveldo objektais ir žmonėmis. Žaidybinės ir patyriminės veiklos įtraukia kiekvieną mokinį ir padeda atrasti miesto pažinimo džiaugsmą.

Edukacinį užsiėmimą veda gidė ir edukatorė Rūta Norkūnė, Interaktyvių edukacinių ekskursijų vaikams ir suaugusiems iniciatyvos „Idėjų karalystė“ įkūrėja, pažintinių knygų vaikams „Vilnius. Vija ir Meška miestinėja“ (2021 m. geriausios metų pažintinės knygos vaikams nominantė) ir „Keliaujam į pajūrį. Vija ir Meška miestinėja“ autorė.

Jei nerandate tinkamo laiko, norėtumėte keisti maršrutą ar turite papildomų klausimų, susisiekite el. paštu miestinejimai@gmail.com arba nurodytu telefonu.


Utenos A. ir M. Miškinių viešoji biblioteka

Ar norėtumėte išvysti bibliotekoje esančią storiausią, didžiausią, o gal interaktyvią knygą? Ar norėtumėte pasigalynėti proto mūšyje su draugais? O gal norėtumėte savo turimą knygą pažymėti jūsų sukurtu ekslibrisu? Jei taip, jūsų laukia edukacinė pamoka ,,Knygos paslaptys“. Ši edukacija yra skiriama 1-8 klasių mokiniams: 1-4 klasėms ir 5-8 klasėms. Priklausomai nuo mokinių amžiaus edukacijos metu mokiniai dalyvauja įvairaus sudėtingumo protmūšiuose, susipažįsta su įdomiausiomis bibliotekos knygomis, jaunesnieji mokiniai gamina nuotaikingus skirtukus su pasakų personažais, o vyresnieji mokiniai - kuria ekslibrisus ir juos paverčia ženkliukais/magnetukais.